Kamerun (frantsesez: Cameroun), izen ofiziala Kamerungo Errepublika (frantsesez: République du Cameroun), Afrikako erdi-mendebaldeko estatu burujabea da. Hego-mendebaldean Gineako golkoa du, Nigeria mendebaldean eta iparraldean, Txad ipar-ekialdean, Afrika Erdiko Errepublika ekialdean, eta Ekuatore Ginea, Gabon eta Kongoko Errepublika hegoaldean. 466.050 kilometro koadroko eremua hartzen du, eta 22,1 milioi biztanle zituen 2015ean. Hiriburua Jaunde da, eta Duala hiri handiena.\ningeles, Isu (en) , Psikyɛ (en) , Cameroon Mambila (en) , Mofu-Gudur (en) , Leti (en) , Kom (en) , Moloko (en) , Ngambay (en) , Mankon (en) , Glavda (en) , Bung (en) , Wandala (en) , Gude (en) , Nzanyi (en) , Maɗa (en) , Mazagway (en) , Mbodomo (en) , Mbudum (en) , Mfumte (en) , Gawar (en) , Gvoko (en) , Caka (en) , Zhoa (en) , South Giziga (en) , Mbuko (en) , Lagwan (en) , Malgbe (en) , Maslam (en) , Matal (en) , Tsuvan (en) , Ngoshie (en) , Merey (en) , Mser (en) , Muyang (en) , Mefele (en) , Ndai (en) , Nsei (en) , Dek (en) , Duli (en) , Eman (en) , Parkwa (en) , Pam (en) , Cuvok (en) , Vame (en) , Wuzlam (en) , Mbe' (en) , Buwal (en) , North Giziga (en) , Fang (en) , Daba (en) , Usaghade (en) , Mendankwe-Nkwen (en) , Luo (en) , Musgu (en) , Yukuben (en) , Mono (en) , Iyive (en) , To (en) , Mpade (en) , Kolbila (en) , Tuotomb (en) , Kuk (en) , Kung (en) , Twendi (en) , Kuo (en) , La'bi hizkuntza, Laimbue (en) , Yambeta (en) , Mangbai (en) , Beezen (en) , Boki (en) , Bamukumbit (en) , Majera (en) , Weh (en) , Busam (en) , Dii (en) , Afade (en) , Kaalong (en) , Denya (en) , Chung (en) , Mandi (en) , Ekoi (en) , Dowayo (en) , Chadian Arabic (en) , Eton (en) , Evant (en) , Hina (en) , Masana hizkuntza, Zumaia hizkuntza, Ipulo (en) , Jukun Takum (en) , Ewondo (en) , Ceve (en) , Suwu (en) , Kol (en) , Cameroon Pidgin (en) , Kemezung (en) , Nyokon (en) , Kare (en) , Nzime (en) , Kwa’ (en) , Kwanja (en) , Kwakum (en) , Koma (en) , Fa’ (en) , Dorop (en) , Kuteb (en) , Kenyang (en) , Koshin (en) , Mengisa (en) , Mpumpong (en) , Mpiemo (en) , Kendem (en) , Kako (en) , Karang (en) , Manta (en) , Ndoro (en) , Mbu’ (en) , Mafa (en) , Nkongho (en) , Mundani (en) , Nagumi (en) , Vere (en) , Voko (en) , Mbule (en) , Nso (en) , Limba (en) , Limbum (en) , Makaa (en) , Medumba (en) , Ngwo (en) , Moundang (en) , Mundabli (en) , Mboa (en) , Njen (en) , Naki (en) , Ndemli (en) , Menka (en) , Noni (en) , Nimbari (en) , Nga'ka (en) , Mesaka (en) , Meta' (en) , Nda’nda’ (en) , Məgaka (en) , Zulgo-Gemzek (en) , Hya (en) , Bamum (en) , Esimbi (en) , Sharwa (en) , Dzodinka (en) , Njem (en) , Hijuk (en) , Ghomala' (en) , Gidar (en) , Fe'fe' (en) , Ngiemboon (en) , Oroko (en) , Ngomba (en) , Pinyin (en) , Pana (en) , Ngombale (en) , Osatu (en) , Oku (en) , Baca (en) , Oblo (en) , Gunu (en) , Chamba Leko (en) , Kamkam (en) , Nzakambay (en) , Nyong (en) , Ngwe (en) , Mmen (en) , Ngie (en) , Mbum (en) , Kutin (en) , Nizaa (en) , Tikar (en) , Tigon (en) , Northwest Gbaya (en) , Swo (en) , Tibea (en) , Saari (en) , Ki (en) , Tupuri (en) , Pol (en) , Nen (en) , Kpwe (en) , Wawa (en) , Vute (en) , Wushi (en) , Yamba (en) , Yemba (en) , Yasa (en) , Kera (en) , Peve hizkuntza, Hdi (en) , Bata (en) , Musei hizkuntza, Jimi (en) , Ɗugwor (en) , North Mofu (en) , Zizilivakan (en) , Jina (en) , Yedina (en) , Baldemu (en) , Vemgo-Mabas (en) , Bana (en) , frantses, Duala (en) , Basaa (en) , Bikya (en) , fangera, Kwasio (en) , Tiv (en) , Yeni (en) , Mbili-Mbui (en) , Kogo (en) , Fut (en) , Balo (en) , Bankon (en) , Babanki (en) , Papia (en) , Munka (en) , Bamali (en) , Bangolan (en) , Bambalang, Aghem (en) , Akum (en) , Atong (en) , Mungbam (en) , Bafaw-Balong (en) , Vengo (en) , Awing (en) , Bafanji (en) , Ambele (en) , Dama (en) , Gimme (en) , Kwaja (en) , Ngamambo (en) , Gimnime (en) , Dugun (en) , Ncane (en) , North Fali (en) , Elip (en) , Yangben (en) , Mmaala (en) , South Fali (en) , Central Kanuri (en) , Adamaua-Fulfulde (en) , Bakole (en) , Kose (en) , Bakaka, Mbo (en) , Wumboko (en) , Duupa (en) , Gyele (en) , Bonkeng (en) , Rombi (en) , Bafia (en) , Sosi (en) , Wovea (en) , Bebil (en) , Bati (en) , Bangandu (en) , Beba (en) , Bebele (en) , Bekwil (en) , Bulu (en) , Busuu (en) , Menchum (en) , Bebe (en) , Bishuo (en) , Bomwali (en) , Bamenyam (en) , Byep (en) , Bitare (en) , Bum (en) , Noho (en) eta Baka (en)\n2.2 Alemaniar, britainiar eta frantziar agintaldiak\n2.3 Kamerun independentea\nKamerun erdi-mendebaldeko Afrikan dago, ipar latitudeko 1° eta 13° artean, eta ekialdeko longitudeko 8° eta 17° artean. Nigeriarekin du muga mendebaldean eta iparraldean, Txadekin ipar-ekialdean, Afrika Erdiko Errepublikarekin ekialdean, eta Ekuatore Ginearekin, Gabonekin eta Kongoko Errepublikarekin hegoaldean. Hego-mendebaldean 402 kilometroko kostaldea du Ozeano Atlantikoako Gineako golkoaren ertzean.\nHegoaldeak Sanaga ibaiaren eta itsasertzaren arteko lurraldea hartzen du, eta ordokiak eta baso trinkoko muinoak ditu.\nErdialdean, Sanaga ibaiaren iparraldearen eta Benue ibaiaren artean, Adamawa goi-ordoki zabala dago, batez beste 1.300 metroko garaiera duena.\nIparraldeak sabanako zabaldiak ditu eta, maldan behera, Txad aintzirara bitarteko zatia hartzen du.\nMendebaldea menditsua da; bertan dago mendebaldeko Afrikako mendi garaiena, Kamerun mendia edo Fako sumendia (4.095 metro). 2000. urtean izan zuen azken erupzioa.\nIbai nagusiak Sanaga eta Benue dira. Sanaga Atlantiko Ozeanora isurtzen da, eta Niger ibaiaren adarra da Benue.\nKamerungo klima beroa da, ekuatorean baitago. Urtean 21-28 °C bitarteko tenperaturak ditu, mendietan izan ezik. Iparraldean hegoaldean baino euri gutxiago egiten du: itsasertzean, 3.800 mm urtean, eta erdiko ordokian 1.500 mm. Hegoaldean bi sasoi lehor izaten dira (abendua-otsaila eta uztaila-iraila), eta iparraldean bakarra (urria-apirila). Hegoaldean oihanak daude, erdialdean hosto iraunkorreko eta erorkorreko basoak, eta iparraldean sabana da nagusi.\nKamerungo lehen biztanleak pigmeoak izan bide ziren. Duela 2.000 urte inguru, Afrikako ekuatore inguruetako bantuak iritsi ziren. 500. urtearen aldean, Sao zibilizazioa garatu zen Txad aintziraren ertzean. Horren ondorengoak izan ziren Kanem eta Bornu inperioak. XV. mendearen bukaeran, portugaldarrak iritsi ziren itsasertzera, eta 1520tik aitzina lur sailak landu zituzten eta esklaboen salerosketan aritu ziren. XIX. mendean britainiarrek esklaboen salerosketa debekatu zutenean, Bioko uhartean kokatu ziren, espainiarren baimenaz, itsasertza zaintzeko.\nAlemaniar, britainiar eta frantziar agintaldiakAldatu\nXIX. mendean, britainiarrek protektoratua ezarri nahi zuten lurralde horietan, eta Kamerungo barne aldera sartu ziren. Hala ere, Alemaniar Inperioak hartu zuen lurralde osoa 1884an, eta Kamerun izeneko koloniaren barnean sartu. 1887an, Jaunde hiria sortu zuten.\nLehen Mundu Gerraren ondoren, Nazioen Ligak bi zatitan banatu zuen Kamerun, Frantziaren mendekoa bata eta Erresuma Batuaren mendekoa bestea. 1960an, Frantziaren mende zegoen zatiak independentzia lortu zuen. Britainiarren mende zegoen zatia, berriz, bitan banatu zen 1961ean: iparraldea Nigeriari lotu zitzaion, eta hegoaldeak Frantziarena izandako zatiarekin bat egin zuen federazio batean.\nErresuma Batuko eta Frantziako koloniak elkartu zirelarik, estatu federal bat osatu zen, 1972an, erreferendum bidez, batu zen arte. 1960az gero agintean zegoen Ahmadou Ahidjo presidentearen esku geratu zen aginpide betearazlea. Ahidjok erregimen gogorra finkatu zuen; gogortasun hori salatu zuten giza eskubideen aldeko europar elkarteek, milaka preso politiko zeudela jakin zutelarik. 1982an, presidenteak dimisioa aurkeztu zuen ustekabean, eta Paul Biya lehen ministro ohiaren esku gelditu zen kargua, nahiz eta Ahidjo izan zen aurrerantzean ere Kamerungo Batasun Nazionala (UNC) legezko alderdi bakarraren burua.\nBiyak zenbait estatu kolperi aurre egin behar izan zien. 1983an, Ahmadou Ahidjok erbesteratu behar izan zuen, Biyaren kontrako konplota bultzatu izanaz akusatu baitzuten. 1985ean, UNC alderdiak RDPC (Kamerungo Herriaren Elkartasun Demokratikoa) izena hartu zuen, baina bide politiko berari jarraitu zion, harik eta 1991n oposizioko alderdiak onartu ziren arte. Izan ere, 1990 aldean, herritarren eta oposizioaren kontrako jarrera nagusitzen ari zela ikusirik, zenbait berrikuntza egin behar izan zituen Biyak. Dena dela, oposizioan ez zegoen batasunik, eta 1992ko lehenengo hauteskunde alderdi-anitzetan Paul Biya hautatu zuten berriro. Oposizioak, atzerriko begiraleen onespenarekin, iruzurra salatu zuen, baina gobernuak ez zuen onartu aldaketarik. Ipar-ekialdean John Fru Ndik, FSD (Frente Sozial Demokrata) alderdiko buruzagiak, presidente izendatu zuen bere burua eta, eskualde hartan nagusitzen ari zen nahasmenduari aurre egiteko, larrialdi egoera ezarri zuen gobernuak. Bestalde, koalizio gobernu bat osatu zuen, RDPC nagusi zela, eta zapalkuntza gogorra bideratu zen gobernuaren kontrako adierazpenen aurka.\nPaul Biya, Kamerungo presidentea 1982tik.\nOposizioko alderdiek ez zuten batasunik lortzen (Errepublikaren Aldeko Mugimendua zegoen batetik, FSD bestetik, Demokraziaren eta Aurreramenduaren Batasun Nazionala, UNDP ere bai), eta barne zatiketa handiak izan ziren haien baitan; egoera nahasi horrek Biyari indar eman zion 1996ko udal hauteskundeetarako. 1997an, berriro izan zen garaile Biya, beste zazpi urterako. Azpimarratzekoa da, dena dela, hauteskunde haietan hiru milioi biztanlek bakarrik izan zuela botoa emateko eskubidea, gainerako guztiak "atzerritartzat" hartu baitzituen gobernuak. 1998an istiluak sortu ziren Nigeriaren eta Kamerunen artean, bien artean muga egiten duen Bakassi penintsula aberatsaren gaineko nagusitasuna dela-eta. 2004an eta 2011n, berriz ere Biyak irabazi zituen presidentetzarako bozak, baina sektore batzuek zalantzan jarri zuten hauteskundeen garbitasuna.\n2014tik aurrera, Boko Haramen eta Nigeriako armadaren arteko gatazkak eragina izan zuen Kamerun iparraldean ere. 2015eko abenduan, milizia islamistak bahiturik zeuzkan 900 gatibu askatu zituen bertako armadak, Defentsa ministroak adierazi zuenez. 2016an, manifestazioak eta grebak egiteari ekin zieten Ipar-mendebaldea eta Hego-mendebaldea eskualdeetako independentista ingeles hiztunek, euren aldarrikapenak entzunarazteko, eta gobernuaren erantzuna errepresioa izan zen. 2017ko urtarrilean buruzagi ugari atxilotu zituzten, eta horren ostean sortu zen independentzia borroka armatuaren bidez aldarrikatzen duen mugimendua. 2017ko urriaren 1ean independentzia aldarrikatu zuten: Ambazoniako estatua. Egoera are gehiago gaiztotu zen orduz geroztik. Hainbat gobernuz kanpoko erakunderen arabera, 2017-2018 bitartean 3.000 zibil hil ziren talde armatuen eta armadaren arteko borroken ondorioz. Amnistia Internazionalarentzat, 400 ziren hildako zibilak.\n2018an, zazpigarren aldiz jarraian hartu zuen presidente kargua Paul Biyak.\nIndarrean dagoen 1996ko konstituzioaren arabera, Kamerun errepublika presidentzialista da. Presidentea da estatuburua, eta lehen ministroa gobernuburua. Presidentetzarako hauteskundeak zazpi urtez behin egiten dira. Parlamentuak bi ganbera ditu: Nazio Biltzarra (Assemblee Nationale, 180 kide) eta Senatua (Senat, 100 kide).\nHerrialdea 10 eskualdetan banaturik dago, eta horiek 58 departamendutan azpibanaturik daude.\n1 Adamawa Adamaoua Ngaundere 63.701 1.201.000\n2 Erdialdea Centre Jaunde 68.953 4.159.500\n3 Ekialdea Est Bertua 109.002 835.600\n4 Iparralde Urruna Extrême-Nord Marua 34.263 3.993.000\n5 Kostaldea Littoral Duala 20.248 3.355.000\n6 Iparraldea Nord Garua 66.090 2.442.600\n7 Ipar-mendebaldea Nord-Ouest Bamenda 17.300 1.968.600\n8 Hegoaldea Sud Eboloea 47.191 749.600\n9 Hego-mendebaldea Sud-Ouest Buea 25.410 1.553.300\n10 Mendebaldea Ouest Bafussam 13.892 1.921.600\nKamerun Cameroun Jaunde 466.050 22.179.700\n22,1 milioi biztanle zituen 2015ean. Adinari dagokionez, honela dago banaturik biztanleria: 0-14 urte bitartekoak, % 42,3; 15-24 urte bitartekoak, % 20; 25-54 urte bitartekoak, % 30,6; 55-64 urte bitartekoak, % 3,9; eta 65 urtetik gorakoak, % 3,1. Bizi itxaropena 62,8 urtekoa da: 61,1 urtekoa gizonezkoena eta 64,6 urtekoa emakumezkoena (2021eko zenbatespenak).\nBamileke etniako Nte dantza.\n250 talde etniko daude Kamerunen. Bamileke-Bamu (% 24,3), Beti-Bassa-Mbam (% 21,6), Biu-Mandara (% 14,6), Fula-Hausa (% 11), Adamawa-Ubangi (% 9,8) eta ekialdeko herriak (% 7,7) dira garrantzitsuenak.\n24 hizkuntza talde daude herrialdean: bassa, bikya edo furu, kanuriera, ngumba, bamun, fula edo fulfulde, ewondo...) Hizkuntza ofizialak ingelesa eta frantsesa dira: lehenengoa Ipar-mendebaldea eta Hego-mendebaldea eskualdeetako jendeak hitz egiten du (biztanleriaren bostena inguru dira), eta bigarrena gainontzeko kamerundarrek. Hala ere, ingeles hiztunak alor guztietan bazterturik daude. Bestela, Camfranglais izeneko pidgina oso hedaturik dago hirietan.\nKatolikoak % 38,3 dira, protestanteak % 25,5, bestelako kristauak % 6,9, musulmanak % 24,4, animistak % 2,2, eta erlijiorik gabeak % 2,2 (2018ko zenbatespena).\nKamerunek petrolio hobi aberatsak eta nekazaritzarako lurralde aski egokiak ditu: horri esker, Saharaz beheko Afrikako lurraldeetan ekonomia aurreratuenetakoa du. Dena dela, gainerako herri azpigaratuen arazo bertsuei aurre egin behar die, adibidez barne egoera nahasiak negozioetarako sortzen duen giro kaskarra eta administrazio publiko astun-erraldoia. 1990az gero, Nazioarteko Diru Funtsaren programetan parte hartzen du eta, horri esker, industriak indar hartu du eta inbertsioak areagotzen ari dira, nekazaritzaren eta merkataritzaren mesedetan.\nEkonomia indartzeko ahalegin horietan pribatizazioa bultzatu zen, alor publikoko langile asko kaleratu eta beste askoren soldata murriztu zen, eta horrek haserrea sortu zuen herritarren artean. Hasierako aurreikuspenak oso itxaropengarriak ziren arren, gobernuak ez zuen behar adinako arrakastarik izan plangintza horiek aurrera eramatean, arazo ugariri aurre egin behar izan zielako: besteak beste, nahasmenduari, ustelkeriari eta kanpo zor handiari.\nNekazaritza izan da tradizioz jarduera nagusia (barne produktu gordinaren % 16,7 hartzen du, eta langileen % 70 inguru 2001ean), eta industria indartzen ari da: ehungintza eta elikagai industria, aluminioa. Merkataritzarako erabiltzen diren nekazaritzako gaietan, batez ere kafean eta kakaoan (gai horiek hartzen dute kanpo merkataritzako irabazien % 40), eta petrolioan (diru sarreren bi heren) oinarritua da Kamerungo ekonomia. Zura eta haren eratorriak ere garrantzi handiko gaiak dira (esportazioen % 9).\nEtnia bakoitzak bere kultura eta ohiturak ditu. Musika mota asko egiten da: hegoaldeko oihaneko jendeen artean danborra, eta iparraldekoen artean xirula dira musika tresna nagusiak. Charlotte Dipandak, Kareyce Fotsok, Manu Dibangok, Sally Nyolok eta Richard Bonak arrakasta lortu dute musika tradizionala eta modernoa fusionatuz.\nEra askotako eskulanak egiten dira: fulanien larru lanak ezagunak dira, mendebaleko mendietako kirdien eta matakanien buztin-lanak oso aintzat hartuak dira, eta orobat tikarrek egiten dituzten kobrezko pipak ere. Sartaldeko artea ere, literatura eta zinema, zabaltzen ari da. Aipatzekoak dira Mongo Beti, Calixthe Beyala, Djaïli Amadou Amal eta Léonora Miano eleberrigileak.\nKamerungo futbol selekzio nazionalak sekulako astindua eragin zuen 1990eko Italiako Munduko Txapelketan, final-laurdenetarako sailkatu baitzen, Roger Milla aurrelari beteranoa buru zuela. Afrikako Nazioen Kopan, berriz, bost aldiz lortu du garaipena.\n↑ a b c d e Cameroon. citypopulation.de (Noiz kontsultatua: 2022-3-1).\n↑ a b c d e Cameroon. CIA - World Factbook, cia.gov (Noiz kontsultatua: 2022-3-1).\n↑ a b c Kamerun ipar-mendebaldeko eskola batean 81 ikasle bahitu dituzte. Berria, 2018ko azaroak 6, CC BY-SA 4.0, berria.eus (Noiz kontsultatua: 2022-3-1).\n↑ Velte, Samara. Boko Haramekin su-etena sinatu duela dio Nigeriako Gobernuak. Berria, 2014ko urriak 18, CC BY-SA 4.0, berria.eus (Noiz kontsultatua: 2022-3-1).\n↑ Makazaga, Sabin. Kamerungo armadak Boko Harameko ehun kide hil eta 900 gatibu askatu ditu. Berria, 2015eko abenduak 3, CC BY-SA 4.0, berria.eus (Noiz kontsultatua: 2022-3-1).\n↑ Paul Biyak presidente kargua hartu du Kamerunen, zazpigarren aldiz jarraian. Berria, 2018ko azaroak 7, CC BY-SA 4.0, berria.eus (Noiz kontsultatua: 2022-3-1).\n↑ Kamerun. Berria Estilo Liburua, berria.eus (Noiz kontsultatua: 2022-3-4).\n↑ Manterola, Aitor. Lehoia kaiolatik atera dute. Berria, 2017ko otsailak 7, CC BY-SA 4.0, berria.eus (Noiz kontsultatua: 2022-3-4).\n(Ingelesez) (Frantsesez) Cameroon Radio Television, crtv.cm\nAzken aldaketa 6 martxoa 2022(e)an, 14:05(e)tan\nOrriaren azken aldaketa: 6 martxoa 2022, 14:05.


LABORAL KUTXAK ETA OINARRIK FINANTZAKETA MODU BERRIA JARRI DUTE ENPRESA TXIKIEN ETA AUTONOMOEN ESKURA: OINARRI – LABORAL KUTXA EXPRESS - Laboral Kutxa Prentsa aretoa\nApril 5, 2016 -an argitaratua Laboral Kutxa(e)k\nLABORAL Kutxaren sistema esklusiboarekin 2 egunetara murriztuko da OINARRIren abala duten eragiketak sinatzeko epea, gainerako finantza-erakundeetan 21 egunekoa izan ohi den epea\nBezeroa LABORAL Kutxarekin bakarrik arituko da harremanetan, entitateak leihatila bakar moduan egingo baitu lan\nOINARRI – LABORAL Kutxa EXPRESS formulak 150.000 eurorainoko eragiketak hartuko ditu, eta amortizatzeko gehienezko epea 10 urtekoa izango da\nEuskal Autonomia Erkidegoko 170.000 autonomo eta 45.000 enpresa baino gehiago izan daitezke hitzarmenaren onuradun\nArrasate, 2016ko apirilaren 5a.- Badira hilabete itxaron ezin duten betebeharrak. Elkarrekiko berme-baltzuen abala duten maileguak batez beste 21 eguneko epean sinatu ohi dira. Epea luzeegia da eta, gainera, autonomoak eta enpresak ez daude ohituta horrelako izapideak egitera. Horregatik, LABORAL Kutxak eta OINARRI SGR-k konponbidea adostu dute, abalatutako kreditua bi egunetan iritsi dadin enpresetara leihatila bakarreko sistemaren bidez. Emate-eredu berritzailea LABORAL Kutxak bakarrik eskaintzen du: OINARRI – LABORAL Kutxa EXPRESS du izena.\nEnpresa txikien eta autonomoen finantzaketa ezinbestekoa da ekonomia dinamizatzeko. Segmentu horiek zailtasunak izaten dituzte finantzaketa lortzeko, ez ohi dute langile espezializaturik finantza-erakundeekin negoziatzeko eta, sarritan, bermeak izateko aukera gutxiago dute. Ondorioz, elkarrekiko berme-baltzu batek, OINARRIk, haien finantzaketa-eragiketetan parte hartzea oso garrantzitsua izan daiteke beharrezko kreditua lortzeko.\nBaina horrelako eragiketak hiru alderen artean izapidetzea zaila izaten da: lehenengo, bezeroa bere finantza-erakundera joan behar da finantzaketa eskatzeko, gero, elkarrekiko berme-baltzura jo behar du eta, azkenik, abala eskuratu ondoren, berriro itzuli beharko da finantza-erakundera kreditua formalizatzeko. Prozesua geldoa eta korapilatsua da, hiru aste baino gehiago behar izaten dira paperak bete eta batekin eta bestearekin hitz egiteko.\nKonponbidea, prozesua automatizatzearen bidetik iritsi da. Bezeroak ez ditu horrenbeste izapide bete behar LABORAL Kutxaren eta OINARRIren lankidetza optimizatzeari esker.\nAlderdi operatiboari dagokionez, eredu berriak datuak trukatzeko sistema jarriko du abian eta, horri esker, OINARRIk behar duen informazio guztia klik bakarrarekin transmitituko da, digitalizatuta. OINARRIk berehala sartuko du dokumentazioa bere sistemetan eta atzerapenik gabe aztertuko du eragiketa. Egunerokoan, bezeroak ez du atzerapenik antzemango elkarrekiko berme-baltzuen abalik behar ez duten LABORAL Kutxaren eragiketa estandarren aldean.\nOINARRI–LABORAL Kutxa EXPRESS finantzaketa-moduarekin EAEko 170.000 autonomo eta 45.000 enpresa txiki eta ertain baino gehiagoren jarduera bultzatu nahi da; horietatik % 35 baino gehiago euskal kreditu-kooperatibaren bezero dira dagoeneko. Entitatearentzat garrantzi berezia duen kolektiboa da, izan ere, enplegu sorrerarekiko konpromisoa eta ehun ekonomikoarekiko laguntza jarraibide izan baititu betidanik.\nBide horretan, LABORAL Kutxak hainbat urte daramatza autonomoei eta enpresa txiki eta ertainei balio bereizgarria eskaintzen, haien eskura jarriz gestore espezialistak, PRO zerbitzu esklusiboak eta ekintzaile berrientzako laguntza osoa Gaztenpresa programaren bidez.\nOinarri SGR enpresa txiki eta ertainen, autonomoen eta gizarte-ekonomiako enpresen (Kooperatibak, Lan-sozietateak, etab.) finantzaketan espezializatutako Elkarrekiko Berme-baltzua da. 3.600 enpresa eta autonomo baino gehiago dira elkarteko bazkide, eta horietatik % 60 aipatutako enpresa motak dira. Estatuko Elkarrekiko berme-baltzuen artean seigarrena da, 20 urteko historian 920 milioi eurotik gorako abalak formalizatu baititu.\nenpresetako jarduerak finantza entitateak finantza erakunde lankidetza hitzarmena @eu


Ingurumen tributuak dira ingurumenaren babesa edo hobekuntza helburu nagusia duen zerga gaia duten tributuak.\n583 Energia elektrikoaren ekoizpenaren balioaren gaineko zerga\nEnergia elektrikoa ekoiztuta sistema elektrikoan sartzen duenengatik erabiltzeko eredua.\nEredu hau erabili behar dute berotegi efektuko gas fluordunak fabrikatu, inportatu edo Europar Batasunaren barruan eskuratzen dituztenek nahiz zergari lotutako salmentak edo entregak edo autokontsumo eragiketak egiten dituzten enpresari birsaltzaileek.\n588 Energia elektrikoaren ekoizpenaren balioaren gaineko zerga. Jarduera urtarriletik urrira bitartean eteteagatik aurkeztutako autokilidazioa.\nEnergia elektrikoa sistema elektrikoan sartzen duten eta jarduera urtarriletik urrira bitartean eten duten ekoizleek erabili beharreko eredua.\n591 Energia elektrikoaren ekoizpenaren balioaren gaineko zerga. Zergadunekin egindako eragiketen urteko aitorpena.\nEredu hau erabili behar dute energia elektrikoaren produkzioaren balioaren gaineko zergaren zergadunei diru kopuru ordaintzen dizkietenak energia elektrikoa ekoiztu eta sistema elektrikoan sartzeagatik.


«Ibilaldi neurtua dirudi» - Tolosa - Tolosaldeko ataria\n«Ibilaldi neurtua dirudi»\nJosu Artutxa Dorronsoro 2020-05-03 10:49\nIgande goiz arrunt bat izan zitekeen, baina ez. Gaurko egunez gertatu da. Tolosar kirolari eta mendizale askorentzat goiz pasarako helmuga izan da Uzturre mendia, askatasunaren gailurra.\nBakarka edo taldean, musika entzunez edo etxekoen konpainiarekin solasean, kirol saioa egitera edo goiz pasa ederraz gozatzera, lasterka edo oinez, txakurrarekin… Era guztietako aukerak izaten dituzte inguruko mendizaleek Uzturre mendira igotzeko. Gaurkoan, ordea, mugatuak izan dira batzuk.\nKoronabirusaren pandemiak eragindako osasun larrialdia dela eta, alarma egoeraren 0 fasean aurkitzen gara orain, eta hori dela eta, neurriak hartu behar dira kirola egiterako orduan.\nAurreikusten zen moduan, jende ugari igo da mendira, eta horiek pilatzen joan dira goizeko orduek aurrera egin ahala. 8:00ak aldera gutxi batzuk ziren gurutze inguruan zeudenak. Ordubete beranduago, ordea, jendetza pilatu da bertan.\nGoizeko 6:00etatik 10:00ak bitarte dago ezarrita osteratxo bat egitera edota kirola egitera ateratzeko ordutegia, eta beraz, gehienak, 9:00ak aldera heldu dira gora. Batzuek, gainera, azken minuturaino aprobetxatu nahi izan dute etxetik kanpo egoteko aukera apurretako bat.\n“Martxa erregulatua dirudi”, zioen Santa Luzia aldetik igo den herritar batek gurutzeko jende andana ikusi duenean. “Atzo baino jende gehiago dago gaur”, gaineratu du beste mendizale batek. “Asteburua zela kontuan izanda, espero zen horrelako zerbait ikustea. Ea bihartik aurrera zenbatek errepikatzen duten. Moda kontua izan daiteke orain, baina auskalo” aipatzen zuen beste batek.\nGehienek zentzuz jokatu dute, eta segurtasun eta babes neurriak errespetatuz osatu du norberak bere saioa. Bitxikeria moduan, aipatu, hain ezaguna den ohitura galtzeko asmorik ez zuten mendizaleek, ukalondoarekin ukitu dutela gurutzea.\nJosu Artutxa Dorronsoro mai 03 Tolosa\nGoizean goiz, beranduago edota arauaren barruan baina ordutegia errespetatuz. Horrela ibili dira mendizaleak, gaur, Uzturren mendian. Jendetza bild...\nGizonezko bat ondoezik erreskatatu dute Uzturre menditik\nTolosaldeko Ataria mai 03 Tolosa\nGaur goizeko 08:00ak aldera izan da erreskatea. Ondoezik sentitzen zen 39 urteko gizonezko bat jaso dute suhiltzaileek eta Asuncion klinikara erama...


ELAk salatu du beste sindikatuak Bizkaiko metalgintzako patronalarekin bildu zirela | Ekonomia | Berria\nELAk salatu du beste sindikatuak Bizkaiko metalgintzako patronalarekin bildu zirela\n«Atsekabea» onartu du sindikatuak FVEMek plataforma bateratuaren eskakizunak murriztea lortu duelako.\nBizkaiko metalgintzako langileen manifestazioa greba egun batean. Monika del Valle / FOKU\nELAren ustez, «aukera historiko» bat alferrik galdu da Bizkaiko metalgintzan lan akordio hobe bat lortzeko, eta ez da baliatu «patronala ahulezia aldi betean» egon izana. Sindikatuak salatu duenez, lan hitzarmena sinatu duten sindikatuek —CCOOk, LABek eta UGTk— bilerak izan zituzten FVEM Bizkaiko metalgintzako patronalarekin Lan Harremanen Kontseilutik kanpo, eta hortik etorri dela «batasun sindikalaren haustura». ELAren arabera, bilera horien ondorioz, sindikatuak euren eskakizunak murriztuz joan ziren FVEMekin akordioa lortu arte.\nSindikatuak onartu du, halaber, lan hitzarmenean aurrerapausoak eman direla, baina iritzi dio akordioa ez dela «nahikoa». Alde horretatik, gutxien gustatu zaizkien puntuak deskribatu dituzte. Besteak beste, uste dute hobekuntza egon dela subrogazioan, baina azpikontratetako lankide asko, «prekarioenak», lan bizitzari egonkortasuna emango liokeen eskubide gabe utzi ditu. Era berean, ABLEn erabilera eta kontratazioetarako mugarik ez egotea salatu dute.\nELAk borrokari eusteko asmoa plazaratu du, baina enpresaz enpresa. Sektoreko dinamika amaitutzat eman du, eta orain «hitzarmen propio» hobeak lortzen saiatuko da. Enpresak deitu ditu lan baldintza hobeen alde egitera.


Luis Villasanteren idazlan guztiak nahi dituenaren eskura daude | EIBZko liburutegia\nLuis Villasanteren idazlan guztiak nahi dituenaren eskura daude\n2012/09/20 -n Mirentxu-kargitaratuta\nJuan Luis Zabala / 2012-09-20 / 307 hitz\n‘Jakin’ aldizkariko taldeak katalogatu, digitalizatu eta Euskaltzaindiaren webgunean sareratu ditu.\nLuis Villasante euskaltzainburu zenaren idatzizko obra osoa sistematizatu, digitalizatu eta sareratu du Jakin aldizkariaren taldeak Euskaltzaindiaren webgunean, Euskaltzaindiak, Arantzazuko Frantziskotarrek eta Bizkaiko Foru Aldundiak egindako enkarguari erantzunez. Hiru erakunde horiek hitzarmen bat sinatu zuten 2008ko azaroan, eta hitzarmen horretan Villasanteren obra osoaren digitalizazioa gauzatzeko konpromisoa hartu zuten.\n«Belaunaldien arteko etenik ez dadin egon» eta euskararen inguruko kultur transmisioan hausturarik gerta ez dadin lagungarri izan daitezke era honetako lanak, Joan Mari Torrealdai Jakin aldizkariko zuzendariaren ustez.\nLuis Villasantek 57 urteko epean —1944tik 2000ra arte— argitaratutako 929 idazlan biltzen ditu katalogoak: 41 liburu oso; 106 liburu zati; 769 artikulu ; eta berak sortu, bildu, editatu edo prestatutako beste 13 obra. Horrez gain 315 eskuizkribu, 523 gutun eta 217 argazki ere badira. Idazlan guztiak pdf formatuan eskaintzen dira.\nErlijioa nagusitzen da Villasanteren idazlanetako gaien artean. Guztira, 381 idazlan dira gai erlijiosoei buruzkoak. Euskarak ere —ikuspegi askotatik begiratuta: Euskaltzaindia, normalizazioa, hizkuntzalaritza…— leku handia hartzen du, 298 idazlanetako ardatza baita. Literaturaren inguruan zituen kezken berri ematen dute 198 lanek.\n«Euskaltzaindiarentzat Villasanteren figura giltza da, aldi batean berak jakin zuelako orduko gizartearen aurrean Euskaltzaindia bera eguneratzen eta atontzen», Andres Urrutia egungo euskaltzainburuak atzo Villasanteren lanen digitalizazioa aurkeztean esan zuenez. «Gaurko, garai hauetako Euskaltzaindiak badu bere sorrera Villasanteren aldi horretan».\nVillasantek egindako «lan handia» laudatu ostean, orain haren ondarea «zale eta aditu guztien eskura» dagoela ohartarazi zuen Josune Ariztondo Bizkaiko Kultura diputatuak. Iñaki Beristain Arantzazuko Frantziskotarren Probintziako ordezkariak Villasanteren lana «aitortua» ikusteak «poz handia» ematen diola esan zuen. Miriam Villasante ere, Luis Villasanteren iloba, atzoko aurkezpen ekitaldian izan zen.\nGernikako Errenteria auzoan jaio zen Luis Villasante Kortabitarte, 1920an, eta Arantzazun hil, 2000. urtean. 1951ean izendatu zuten euskaltzain oso. Geroago, 1970ean, euskaltzainburu izendatu zuten, eta akademia modernizatu eta gizarteratzeko lan handia egin zuen. 1988ra arte izan zen euskaltzainburu.\nInformazio gehiago bildu edo digitalizazioa kontsultatzeko:\nKategoria Berria egunkaria, Kultura, etiketak 2012, Euskaltzaindia, Jakin, Juan Luis Zabala, Luis Villasante by Mirentxu. Gorde lotura.


Ohorerik ez | Iritzia | Berria\nAspaldi irakurri nion lodion errua dela gizarte segurantzaren zorra. Haren esanetan irakur zitekeen lodi gaudenok sendatzeko edo loditasunaren ondorioz sortutako gaixotasunak konpontzeko ez dagoela behar adina diru osasun sistema publikoan. Ezin dut lodi guztien izenean hitz egin, baina nik Osakidetzari eman diodan lana ez da handia izan gizarte segurantza ordaintzen daramatzadan hogei urteetan; beraz, nirekin izan duten superabita beste lodiengan gasta dezatela.\nKontua da halakoak esaten zituen gizon hori diseinatzailea zela. Marka handi eta dotoreekin ibili da lanean, eta sorbaldaren gainetik begiratu dio munduari. Bere antzeko beste batzuk lagun, munduak zein neurri izan behar duen erabaki dute, eta euren burua zuritzeko argumentua horra: gehiago dira pertsona lodiak, anorexia dutenak baino. Zoragarri, beraz: hil daitezela anorexikoak gosez eta lodiak minez. Bitartean, biba gu geure guraizeekin moztu eta moztu.\nEgunotan hil da gizon hori. Harentzako laudorioak zabaldu dira. Nik agur egin diot: ohorerik gabe. Ohorerik ez nire existentzia gastu publiko hutsa iruditu zaion bati. Ohorerik ez milaka pertsona erakusleihoetatik kanpo utzi dituen norbaiti. Goian bego. Guk, zorionez, behean jarraitzen dugu, eta zabaldu zituen mamuak hiltzen jarrai dezakegu.


Txinako Zerrategiko Blade Mantentzeko Makineria Fabrikatzaileak, Hornitzaileak eta Fabrika - Ysdmill\nHasiera > Produktuak > Zerrategiko Pala Mantentzeko Makineria\nXafla zirkular zorrozgailu automatikoa\nAutomatic Circular Blade Sharpener karburozko puntako zerra zirkularrak zorrozteko makina automatiko, trinko eta ekonomikoa da, hortzen goiko eta aurpegiko geometria guztiak zorrozteko aukera ematen duena 100 eta 680 mm arteko diametroko zerra zirkularretan. Automatic Circular Blade Sharpener zerra zirkularra zorrozteko makina automatikoa da, elikadura automatikoa duena. Zorrozte ezin hobea manipulazio errazenarekin konbinatuta.\nEskuzko pala zirkular zorrozgailua\nYSDMILL-ek eskuzko xafla zirkularra zorrozteko makina prezio merkea eta funtzio sinplea ehotzeko gehienezko pala zirkularra 600 mm-ko diametroa eman zuen.\nZerra Xafla Soldatzeko Makina\nZerra Blade Soldadura Makina Soldadu beharreko metal piezen arabera bereizten dira aurrez zehaztutako distantzia batean, materialaren lodieraren, materialaren konposizioaren eta amaitutako soldaduraren nahi diren propietateen arabera. Saw Blade Welding Machine korrontea aplika diezaioke metalari, eta bi piezen arteko hutsuneak erresistentzia sortzen du eta metala urtzeko behar den arkua sortzen du. Metal piezak tenperatura egokira iristen direnean, Saw Blade Welding Machinerekin batera sakatzen dira, elkarrekin soldatzeko modu eraginkorrean forjatuz.\nZerra-xafla hortz-egiteko makina\nSaw Blade Tooth Setter Machine automatikoki zure xaflaren bi aldeak ezartzen ditu kalitate eta eraginkortasun handiarekin. Saw Blade Tooth Setter Makina elikadura elektrikoarekin hornitua, xafla aurrera leunki mugitzen mantentzen du hortz guztiak ezarri arte.\nSaw Blade Tooth Maker Makina\nSaw Blade Tooth Maker Makina zerra-hortzak altzairuzko bandan egiteko erabiltzen da, hortz-pasa erregulagarria da, hortz zulaketa motor elektrikoarekin, funtzionamendu erraza. Saw Blade Tooth Maker Machinen-ek lanaren eraginkortasuna asko hobetu dezake.\nZerra-xafla makila egiteko makina\nYSDMILL Zerra-xafla automatikoko makina zinta-zerra-hortz zirkulaziorako erabiltzen da eskuzkoaren ordez, funtzionamendu erraza da elektrizitatearen bidez, jarri itzazu burua hortzaren gainean, gero zerra-hortza triangelu forma lauan sakatuko da, orduan zorroztu dezakezu. , egin ezazu ebakitzea leun eta azkar.\nTxinako Zerrategiko Pala Mantentzeko Makineria fabrikatzaile, hornitzaile eta fabrika pertsonalizatuak - Ysdmill. Gure Zerrategiko Pala Mantentzeko Makineria prezioa merkea da, kalitatea fidagarria. Gure Zerrategiko Pala Mantentzeko Makineria stock daude orain. Informazio gehiago nahi baduzu, jar zaitez gurekin harremanetan.


M24 | Barcina: 'Nafarroa laugarren aldundia izatea nahi dute'\nBarcina: 'Nafarroa laugarren aldundia izatea nahi dute'\nAzken eguneratzea: 2015/06/08 18:14 (UTC+2)\nBestalde, Geroa Baik EH Bildu, Ahal Dugu eta Ezkerrarekin itxi nahi duen ituna “ezmorala” dela salatu du Javier Esparza UPNko zerrendaburuak. UPNren eta PPNren ordezkaritzen bilera egin dute.\nYolanda Barcina UPNko presidentea. Artxiboko irudia: EiTB\nBi asteren buruan akordio programatikoa itxita nahiko luke Geroa Baik\nUPN eta PSN oposiziora doaz, baina 'ezegonkortasuna' iragarri dute\nEH Bildu eta EAJ bezalako alderdiek “zerikusirik ez” dutela adierazi du gaur Yolanda Barcina UPNko presidenteak, baina “Nafarroa Euskal Herriko laugarren aldundia bihurtzeko” batuko direla erantsi du.\nCOPE irratian elkarrizketa egin diote Nafarroako jarduneko presidenteari. Barcinaren ahotan, Geroa Bairen eta EH Bilduren arteko akordioa “truke” bat baino ez da, “hauteskundeak irabazi ez dituzten bi alderdiek” Nafarroako Gobernua eta Iruñeko Udala zuzentzeko.\nIrratiak agiri batean azaldu duenez, bi alderdiek “nahi duten gauza bakarra Nafarroako estatutua aldatu eta Euskal Herrian integratzeko pausoak” ematea dela azpimarratu du UPNko buruzagiak elkarrizketan.\nGainera, Geroa Baiko hautagaiak goraipatzen duen “aldaketa lasaia eta barneratzailea Bildu alboan egonda ulertzen zaila” dela ziurtatu du Barcinak.\nBestalde, Geroa Baik EH Bildu, Ahal Dugu eta Ezkerrarekin itxi nahi duen ituna “ezmorala” dela salatu du Javier Esparza UPNko zerrendaburuak, “EAJk EAEn sekula egingo ez lukeelako”.\nEsparzaren hitzetan, “akordiora heltzeak lotsa ematen diela ematen du eta edozelan justifikatzen ari dira, UPNri errespetua faltatuz batez ere”. “Ortuzar jaunak errespetua galdu du, eta baita Iglesiasek ere”, erantsi du.\nUPNren eta PPNren ordezkaritzen arteko bilera. Argazkia: EFE\nNafarroako Parlamentuan prentsaurrekoa eman du Esparzak PPNrekin bildu eta gero. UPNren kanpoko babes batekin, PSNren eta Ezkerraren arteko gobernu bat osatzeko proposamena azaldu dio Esparzak PPNri. Hala ere, sozialistek eta Ezkerrak uko egin diote jadanik. PPNk ere gobernu horri babesa emango liokeela adierazi du.\nBestalde, gobernu alternatiboa “kontrako Exekutibo” bat izango dela ohartarazi du Pablo Zalba PPNko gestio-batzordearen presidenteak. Zalbaren ahotan, “Nafarroa defendatzeko negargarria izango da, lanpostuak sortzeko eta ekonomia suspertzeko erronken aurrean”. “Alderdi hain ezberdinek gobernua osatzea oso zaila da”, esan du.\nIUk akordioarekin bat egitea ulertzen ez duela nabarmendu du Zalbak; izan ere, “foru erregimenaren defentsan ibilbide luzea du”, eta “Ahal Duguren jarrera are gutxiago ulertzen dugu, boto-emaileei iruzur egingo dielako, ETAren indarkeria gaitzetsi arte Bilduren gobernu bati babesa emango ez ziotela ziurtatu baitzuten”.


Txinako lau piezako palo fabrikatzailea eta hornitzailea | Haize naturala\nLuxuzko brodatuak ohezko maindirearen estalkia Edredoia oheko multzoa. Enpresaren informazioa TAILERRA FOKOA XEHETASUN GUZTIEI Ziurtagiria Salmentak eta Zerbitzua Taldea Ontziak eta bidalketa Nola jarri gurekin harremanetan Bidali zure kontsulta zehatza beheko aldean doako laginak lortzeko, sakatu "bidali" orain.\nproduktuaren izena oheko maindire multzoa\nKolore Neurrira egindako koloreak\nNeurria bakarra, bikoitza, erregina, erregea, afaria erregea edo neurrira egindako neurriak\nMOQ 300 multzo\nErabilera Hasiera Hotela\nDiseinua Onartu pertsonalizatutako diseinuak\nAbantaila Lanbide Zerbitzua\n1. Kotoizko edredoi estalkiak higroskopikotasun eta deshumidifikazio onak ditu. Kotoizko zuntzek aireko hezetasuna xurgatzen dute% 8-10 arteko hezetasunarekin, beraz, leunak eta eroso sentitzen dira gizakiaren larruazalarekin harremanetan jartzean. Kotoizko zuntzaren hezetasuna handiegia denean, inguruko tenperatura altua denean, kotoizko zuntzeko ura lurrundu egingo da, beraz, kotoizko zuntza uraren orekaren egoera mantendu ahal izateko, jendea ere eroso sentituko da.\n2. Kotoizko edredoi-estalkiak berotasun ona gordetzen du. Kotoizko zuntzak berak porositatearen eta elastikotasun onaren ezaugarriak dituelako, beraz, aire asko egongo da kotoizko zuntzaren artean, eta airea beroaren eta elektrizitatearen eroale txarra da, beraz, kotoizko edredoiak berotasun kontserbazio ona du.\n3, kotoizko edredoi estalkiak beroarekiko nolabaiteko erresistentzia du. Esperimentuak frogatu zuen 110 under-tik beherako kotoiaren edredoia gainazaleko hezetasuna lurruntzea lortuko duela eta ez duela edredoia bera kaltetuko, horrek erabat frogatzen baitu kotoizko edredoiak beroarekiko nolabaiteko erresistentzia duela.\n4, kotoizko edredoi estalkiak alkalinen erresistentzia jakin bat du, garbigarria eta iraunkorra. Denok dakigun bezala, arrunt garbitzeko hautsa alkalinoa da, kotoizko edredoi puruak alkalinoen aurkako zenbait ditu, kotoizko zuntzak kalteak ez direla kaltetuko dela ziurtatu dezake eta horrek orbanak garbitzeko lagungarria da.\n5, kotoizko zuntza zuntz naturala da, eta larruazalaren kontaktua narritadurarik eta bigarren mailako efektuik gabe. Kotoizko edredoi-zorroa epe luzera erabiltzea onuragarria eta kaltegabea da gizakion osasunerako, eta osasunean errendimendu ona du.\nAurreko: Ohearen maindirea\nHurrengoa: Burko zorroa\nHoteleko Microfiber Duvet\nHOTEL MIKROFIBREZKO MANTZAPENA\nKotoizko eskuoihala, aurpegiko eskuoihala, edredoi estalkia, Koloretako eskuoihalak, bainu eskuoihala, bainu eskuoihal multzoa,


Tabuak hautsiz: emakumeentzat egindako panpina-erotikoak eta gure masturbazioa – Kaixomaitia.eus | Bloga |Saltsa badago!\nGabriel da hau. Lehen silikonazko panpina-erotikoa emakumeentzat.\nIkusi izan ditugu benetako emakumeak diruditen silikonazko panpinak. Hainbat gizonek erabiltzen dituzte. Japonian, esaterako, baten bat ezkondu ere egin da halako batekin. Europan zehar egon badaude panpinekin bakarrik zerbitzuak eskaintzen dituzten prostituzio-etxeak ere.\nSinthetics da panpina-erotikoak egiten dituen enpresa ezagunenetakoa. Panpinen “haragiak” eta “azalak” duten testuragatik egin da famatu. Orain, Karley Sciortino sexologo britainiar entzutetsuarekin elkarlanean, lehen panpina-erotikoa diseinatu du emakumeentzat.\nSciortinok berak probatu du, eta asko gustatu zaio: “Zirraragarria da, benetako pertsona dirudi. Zuk daukazu boterea. Sexuak zuretzat nola funtzionatzen duen ikas dezakezu, angeluak eta abiadurak probatuz. Zure gorputza ezagutzen lagun zaitzake, eta horrek boterea ematen dio emakume bati”.\nSexologoak esperimentuan parte hartu zuen, emakumeek panpina batekin intimitatea izan dezaketela frogatu asmoz: “Sinistuta gaude neskek sentimenduak behar dituzten harreman sexualak izateko, baina frogatu dugu hori ez dela horrela”.\nPanpinak, hala ere, ez daude denen eskura: 5.000 eta 13.000 dolar artean balio dute. Hemen ikus ditzakezue eredu ezberdinak.\nMasturbazioa ere, tabu\nGabriel eta antzeko panpinekin tabuak hautsi nahi dituzte Sinthetics-ek eta Sciortinok. “Beste batekin” harreman sexualak izan aurretik, ordea, baditugu gainditu beharreko beste aurreiritzi batzuk nire ustez: emakumeen masturbazioari dagokiona, adibidez. Beti esan ohi dugu lehenengo gure burua ezagutu eta maitatu behar dugula, hori dela oinarria gero besteokin harremanak izan eta maita gaitzaten.\nSciortinok, bide horretan, konfiantza hartzeko gailu gisa aurkezten du panpina-erotikoa. Panpinarik gabe ere, guk, bakoitzak gure buruarekin, hainbat aurreiritzi eta tabu hautsi ditzakegu, eta gure burua, gustatzen zaiguna, ezagutu (eta gero, zergatik ez, ondokoari erakutsi).\nHorretan hasteko, dokumental hau ikustea proposatzen dizuet: Masturbación femenina.\nEmakumeen masturbazioak tabua izaten jarraitzen du gaur egun, tabu handienetakoa. Dokumental honek isiltasun horrekin amaitu nahi du. Betty Dodson da protagonista, New Yorkeko medikua, lehen orgasmo-entrenatzailea bezala ere ezaguna. Dodsonek mundu guztiko emakumeei, adin, sinismen edota jatorri ezberdinetakoei erakutsi die nola masturbatu (badirudien arren denok jakin badakigula, ez da horrela). Dokumentalean, hiru emakume ausartu dira terapia kamera aurrean esperimentatzera. Astebetean egindako lana jasotzen da bideoan: heziketa psikologikoa, praktikoa, saio pribatuak eta lan-taldeak.\nAusartuko gara gu ere tabua hausten?\nARGAZKIA (Iturria: Sinthetics)\nemakumezkoen masturbazioa masturbazioa. sexua Nagore Vega panpina erotikoak tabua


Herriko hainbat merkatari Ekindarrera batu direla adierazi du udalak - Azpeitia - uztarria.eus\nHerriko hainbat merkatari Ekindarrera batu direla adierazi du udalak\nAnartz Izagirre 2021-12-30 16:16\nEkindarrek merkatarientzako aurkezpena eskaini zuen Azoka Plazako lehen solairuko aretoan. (Azpeitiko Udala)\nJoan zen astean merkatariei zuzenduriko bilera egin zuen Ekindarrek, eta ordutik horietako hainbatek aurreinskripzioa bete dutela nabarmendu du udalak. Oraindik ere zabalik dute herritarrek zein merkatariek aurreinskripzioa egiteko aukera.\nEkindar Azpeitiko energia kooperatibaren aurkezpena egin zuten abenduaren 15ean Sanagustin kulturgunean, eta abenduaren 22an merkatariekin beste bilera bat egin zuten, merkatariek eta Bertan elkarteak hala eskatuta, Azoka Plazako lehen solairuko aretoan. Udalak nabarmendu duenez, juntadizoaren ostean hainbat izan ziren Ekindarrera batzeko aurreinskripzioa bete zuten merkatariak, eta azaldu dute oraindik ere irekita dagoela horretarako aukera, Ekindarren webgunean. Bertan aurki daiteke proiektuaren inguruko informazio guztia ere.\nEkindarrek 450 familiaren eta establezimenduren energia beharrak asetzeko gaitasuna izango du, eta horretarako 2.200 plaka fotovoltaiko ezarriko dituzte Urrestillako Kaminazpi izeneko eremuan.


Domekan egingo dute Oñatiko ziklo-krosa, Urrutxuko lurretan - Debagoiena - Goiena.eus\nDomekan egingo dute Oñatiko ziklo-krosa, Urrutxuko lurretan\nXabier Urzelai 2016-12-16 06:00\nIazko lasterketan protagonista izan ziren ziklistak, podiumean. Tartean, Arrikrutzeko hainbat ordezkari.\nJoan den asteburuan lehiatu zituzten Euskal Herriko ziklo-kros lasterketa nagusiak, nazioartekoak diren Asteasuko, Elorrioko eta Igorreko probak, eta hitzordu horiek utzitako zapore gozoari jarraipena ematera dator domekako Oñatiko ziklo-krosaren 12. edizioa.\nMasterrak izango dira lehiatzen lehenak (09:15), eta kadeteak izango dira hurrengoak, 10:00etan. Hor, Arrikrutz taldeko Ander Blazquez, Aritz Torres eta Unai Cueva lehiatuko dira. 10:45ean juniorren txanda izango da, eta Caja Rural taldeko Garazi Erostarbe eta Arrikrutzeko Ander Gartzia lehiatuko dira. Open kategoriakoak, azkenik, 11:50ean lehiatuko dira.\nIkusteko dago domekara arte eguraldiak eutsiko ote dion. Iaz ziklistak oso zirkuitu sikuan lehiatu ziren, orokorrean negu osoa izan zen euri gutxikoa, eta lokatz gainean ibiltzeko ohitura ere galdu egin zuten askok. Aurten ere egoera antzerakoa da. Antolatzaileek, iaz moduan, aurten ere Urrutxun diseinatu dute zirkuitu jostagarria, kanposantu ondoan.


Gabonetako parkeko txartelak salgai - Elgeta - Goiena.eus\nGabonetako parkeko txartelak salgai\nIrati Agirreazaldegi 2008-12-18 17:10\nAbenduaren 29an eta 30ean Gabonetako parkea ipiniko dute frontoian. Bi egunetarako txartelak 3 euro balio du. Abenduaren 29an bakarrik joan nahi izanez gero, 1,5 euro ordaindu behar dira eta hilaren 30erako 3 euro. Jualianen kioskoan daude salgai txartelak.\nJolas parkean beste hainbat lagunekin batera laguntzaile lanetan jardungo duten Aser Lertxundik eta Mireia Berriozabalekk azaldu digute zer aurkituko duten umeek jolas parkean. "Hilaren 29an, 16:00etatik 19:00etara bitartean, frontoian hainbat gune ipiniko ditugu. 3 urte bitartekoendako txoko txiki bat egongo da lasai ibiltzeko. Gainontzekoek lehenengo ordu eta erdian jolas lasaiak egingo dituzte: adin bakoitzera egokitutako eskulanak, mahai jolasak... Bigarren zatian, talde jolas arinagoak egingo ditugu, dantza eta musika nahastuz", esan digu Aserrek.\nAbenduaren 30ean goizez eta arratsaldez puzgarriak ipiniko dituzte pilotalekuan. Mireia Berriozabalek esan digunez, "umeei galdetu genien zein puzgarri dituzten gustukoen eta horiek ekartzen ahaleginduko gara".\nHorrelako jarduerekin umeei elkarrekin jolasteko tresnak eman nahi dizkiete, baita elkarri jolasak erakusteko aukera ere. Umeak parkera joatera anima daitesen Aser Lertxundik esan nahi die, "Telebista aurrean egotea baino plan hobea dela arratsaldea lagun artean pasatzeko".


Foru Aldundiak abian jarri du Herritarren Partaidetzako Gizarte Kontseilua - albisteak - partaidetza\nForu Aldundiak abian jarri du Herritarren Partaidetzako Gizarte Kontseilua\nEzinbesteko organotzat jotzen da lurraldean herritarren partaidetza sustatzeko.\nJoan den asteartean, urtarrilak 2, Gipuzkoako Aldizkari Ofizialean argitaratu zen Herritarren Partaidetzako Gizarte Kontseilua instituzionalizatzen duen Foru Dekretua, 2015-2019ko Plan Estrategikoak gobernantza onaren alorrerako aurreikusten dituen konpromiso eta helburuekin bat eginez. Gizarte Kontseilua sortu da herritarren partaidetza sustatzeko kontsulta organo gisa, oro har, eta herritarren partaidetzari buruzko Foru Arauan aurreikusitako tresnak garatzeko, bereziki. Adibidez, Gipuzkoan partaidetzaren alorrean egin beharreko jarduketei edo ezarri beharreko Partaidetza Programari buruzko informazioa emango du organoak.\nEsparru akademikoan edo praktikoan, eta herritarren partaidetzaren, gobernantza onaren eta gobernu irekiaren arloetan nabarmendu diren pertsonek osatzen dute Gizarte Kontseilua. Organoko kideak aukeratzeko, berdintasun, adin, lurraldetasun, solidaritate eta gizarteratze irizpideak apklikatu dira, eta kide horien artean hainbat ordezkari politiko, tekniko eta sozial daude, Euskal Herriko Unibertsitateari, Deustuko Unibertsitateari eta Mondragon Unibertsitateari lotutako profesionalak barne. Halaber, Gizarte Kontseiluan egongo dira Eusko Jaurlaritzako Gobernu Irekiaren zuzendaria, Donostiako eta Gasteizko udaletako Herritarren Partaidetzako zuzendariak, eta Bartzelonako Udaleko Partaidetza eta Demokrazia Aktiboko komisarioa, besteak beste.\nGizarte Kontseiluaren egiturari dagokionez, kide guztiak elkartuko dituen batzar batean eta hiru hilean behin elkartuko den gobernu batzorde batean egituratuko da. Gizarte Kontseiluaren zereginen artean hauek azpimarratu behar dira: proposamenak eztabaidatu eta egitea, txostenak eta azterketak prestatzeko proposamenak egitea, partaidetzako espazio sektorialak sortzeko erabakia hartzea, partaidetzari lotutako esperientzien trukaketa sustatzea, eta jarduerari eta funtzionamenduari buruzko informazioa Foru Aldundiari ematea. Gainera, Gizarte Kontseiluko Batzarrak aldi horretan zehar egindako jardueren txosten bat eztabaidatu eta onartuko du, eta jarduera horiek hobetzeko ekimenak proposatuko ditu.\nEraginkortasun eta eragimen printzipioei jarraituz, Gizarte Kontseiluak erantzuna emango dio Kudeaketako Plan Estrategikoaren 13. helburuari, hau da, "herritarrekiko harreman irekia sendotzea". Gipuzkoan, herritarren partaidetza Foru Aldundiak garatzen duen Gobernantza Onaren politikaren funtsezko alderdia izango da, Eusko Jaurlaritzako Demokrazia eta Herritarren Partaidetzaren Liburu Zuriaren arrastoari jarraituz, non premia hau azpimarratzen den: "euskal gizartearen gaitasun publikoak eta pribatuak atzematea eta horiengan jardutea, balio publikoa sortzeko konpromiso kolektiboa bultzatzeko helburuarekin”.


GURE SEME-ALABAK HEZTEA: AHOLKUAK – Gaztetoleranteak\nGURE SEME-ALABAK HEZTEA: AHOLKUAK\nPostak abendua 19, 2017 26 Ikusteak\nNola has gaitezke?\n“Etiketa” suntsigarriak eta sexistak baztertuz, adibidez: “Egunetik egunera okerrago egiten duzu”, “denak berdinak dira”, “emakumea izan behar zuen”, “zutaz lotsatzen naiz”, “penagarria zara”, etab. Mintzaira negatibo horrek kalte ikaragarri handiak eragiten ditu pertsona baten heziketan, blokeatu egiten du bere segurtasuna, emendatu egiten du bere erruduntasuna eta suntsitu egiten du bere autoestimua.\nGure seme-alaben alderdi positibo guztiak indartuz eta bultzatuz. Inork ezin du inor hezi ez badu bere burua onartzen eta estimatzen, bere burua maite eta balioesten ez duenak nekez onartu eta balioetsi baititzake besteak.\nSeme edo alaba bakoitza pertsona desberdin, independente eta libre gisa tratatuz. Onartu behar da bakoitzaren indibidualtasuna, sakratua baita, eta norbera izatea ahalbidetu behar da, nork bere bideari eta bokazioari heldu diezazkion.\nGure seme-alaben erantzunek geure portaera eta jarrera negatiboetan, esate baterako irainetan eta forma bortitzetan, eragiten dituzten ondorioei buruzko gogoeta egin beharko genuke, horrenbestez saihestuko genituzke heziketa egoera tamalgarriak, eta horrenbestez zuzenduko genituzke geure azioak.\nSei edo zazpi urte izan arte, “heteronomoa” deritzon morala izaten dute haurrek, hau da, gauzak modu batean edo bestean egiteko motibazioa gurasoen nahiaren araberakoa da. Gurasoek esaten dituzten guztiak “egia absolutu” dira. Hazi ahala hobe ulertzen dute zergatik den garrantzitsua modu batera edo bestera jokatzea, baina etxean ikusten dutena dute gida gutxi gorabehera hamabi urte bete arte. Hori dela eta, heziketa zibikoa garatzeko, oso garrantzitsua da haurrak eredu egokien bidez heztea. Beraz:\nEREDUGARRIA IZAN BEHAR DA\nEtxean sustatzen dira estereotipoak.\nZer pentsatua ematen duten galdera saihestezinak:\nNor da etxean sukaldari? Nork aldatzen ditu bonbillak? Berdintasunari lotutako balioak bultzatuko ditugu rolak partekatzen baditugu.\nMaitasuna, zientzia, artea, errespetua, berezkotasuna, tolerantzia, sormena, samurtasuna, pazientzia eta beste asko da heziketa. Hortaz, heztea beti da heldutasunetik jardutea, barne koherentziatik, egiatik eta gizakiak garelako errealitatetik, eta beti ari gara ikasten –nire eskutik ikasten duzu zuk, eta zure eskutik ikasten dut nik–, gure onena nagusikeriarik eta nabarmenkeriarik gabe eskaintzeko, betiere errespetua eta apaltasuna ardatz hartuta.\nGure seme-alabei begirunez hitz egiten badiegu eta euren proposamenak eta pentsaerak errespetatzen baditugu, aukera handiak izango ditugu geure seme-alabak era baketsuan hazteko, bakea balioetsiz eta indarkeria ezaren eraikuntzaren bide zail horretan lagun izanik.\nBestalde, funtsezkoa izango da:\nParametro berdinak aplikatzea gure ondorengoen sexua bata ala bestea izan.\nGeure seme-alabak gida izango dituzten eta segurtasuna emango dieten arau zehatz eta argi batzuk aplikatzea.\nEta ez ditugu indarrez eta gure gogara heziko era autoritarioan edo kapritxosoan.\nKARRAMARRO EFEKTOA – Aroa Martínez (Abokatua)


John Toland - Wikipedia, entziklopedia askea.\nInishowen, 1670eko azaroaren 30a\nWandsworth, 1722ko martxoaren 11 (51 urte)\nJohn Toland (Redcastle, Londonderrytik hurbil, 1670eko azaroaren 30a - Putney, Londrestik hurbil, 1722ko martxoaren 11) irlandar filosofoa izan zen.\nGurasoak katolikoak bazituen ere, presbiteriano egin zen. Ikasketak Oxforden egin ondoren (1694-1696), Christianity Not Mysterious (1696, Kristautasuna misteriorik gabe), filosofia deistari buruzko lana, idatzi zuen. Irlandako legebiltzarrak kondenatu zuen obra, eta Toland Ingalaterrara erbesteratu zen. Politikari heldu zion gero, eta whigen ideia liberalak bultzatu zituen. Kristautasunaren aurkako eskuizkribu ugari idatzi zituen, eta eragin handia izan zuen frantses entziklopedisten artean. Haren lanetako batzuk: Life of Milton (1698, Miltonen bizitza); Amyntor, or a Defence of Milton´s Life (1699, Amyntor edo Miltonen bizitzaren defentsa); Origines Judaicae (1709, Juduen jatorria); Nazarenus (1718, Nazaretarra); Tetradymus (1720); eta Pantheisticon (1720, Panteismoa).


Hitzekin jositako istorio sorta | EIBZko liburutegia\nHitzekin jositako istorio sorta\n2014/04/10 -n Mirentxu-kargitaratuta\nAne Urrutikoetxea / 2014-04-10 / 346 hitz\nPello Salaburuk ‘Errateko nituenak’ liburua argitaratu du, Cuscora egindako bidaian oinarrituta.\nPello Salabururen (Arizkun, Baztan, 1951) azken liburua ez da nobela, ez autobiografia, ez poesia liburua, ez fikzioa. Eta ez da kronika, azalak hori badio ere. Erein argitaletxeak kaleratutako Errateko nituenak liburuak ez ditu genero bakar baten arauak betetzen, guztiak biltzen ditu. EHU Euskal Herriko Unibertsitateko errektore ohi eta Euskaltzaindiko Euskara Batuko Batzordearen buruak Cuscon (Peru) astebete igaro zuen 2012ko udazkenean, eta han bizitakoak inspiratu du liburua idazteko.\nSalabururen arabera, orain arte egindako lanik pertsonalena da, eta Cuscora egindako bidaia «surrealista» izan da liburuaren abiapuntua. «Miren Azkaraterekin batera Perura joan nintzen, bertan hizkuntza planifikazioaren inguruko masterra egiteko. Urteak eman ditugu master hori martxan ipintzeko, eta bertatik sortu dira liburuko hainbat istorio». Datu autobiografikoak ere baditu liburuak, zenbaitetan fikzioarekin nahastutakoak. Azaleko armarriaren istorioa, esate baterako, nahasketa horren adibideetako bat da. «Cuscotik Baztanera egindako bidaian gertatutakoak bildu ditut, eta, tartean, Parisen, Amsterdamen, Arizonan (AEBak) eta Txilen bizitakoaren inguruko hausnarketak bildu ditut».\nBizipenen puzzlea modu ulergarrian osatzeko, Salaburuk arreta berezia jarri dio idazteko moduari, Baztango lexikodun euskara batua erabiliz. Hala, generoen nahasketa modu ulergarri eta txukunean egitea lortu du, Anjel Lertxundi idazlearen esanetan. «Pio Barojak zioen nobelaren zakuan denetarik sartzen dela, eta, beraz, Salabururen lanak ere badu bere tokia». Generoen artean saltoka ibiltzea ez da erraza Lertxundirentzat, baina Salabururen lanak «arintasun handiz» egiten ditu salto horiek, hizkuntzaren antolamenduak eta istorioak ehuntzeko moduak funtzionatzen dutelako.\n«Izenburutik hasita, zertan ari den esaten digu Salaburuk». Lertxundiren arabera, euskara batua aberasten du Salabururen idazteko moduak, eta Baztango hizkerak hitzei balio erantsia eman die. «Margolariarentzat margoa bezala, idazlearentzat hitzak dira esaten dugunaren oinarri, eta tresna soila baino askoz gehiago dira. Hitzen erabilera da, hain zuzen ere, liburu honetatik gehien erakarri nauena. Euskal literaturaren egoeraren inguruan hausnartzeko tresna baliotsua da». Hizkuntzaren inguruko hausnarketa egiteko, hizkera zaintzea garrantzitsua da Lertxundirentzat. «Gehiago da beti hizkuntza eman digutenetik jasotzen duguna, hizkuntzari egiten dizkiogun ekarpenak baino».\nHistorian idazle gutxik egin dizkiote ekarpen esanguratsuak hizkuntzari, eta, Lertxundiren esanetan, gainerakoek ekarpen xumeak egin behar dituzte: «Salaburuk marraz kanpo egin du lan zentzu horretan. Espero dut errateko dauzkanak erraten segitzea».\nKategoria Berria egunkaria, Liburua, etiketak 2014, Ane Urrutikoetxea, Anjel Lertxundi, Berria, Erein, Errateko nituenak, Liburua, Pello Salaburu by Mirentxu. Gorde lotura.


Metroa Galdakaora iristeko manifestazioa deitu dute maiatzaren 11n | Geuria\nMetroaren aldeko Galdakaoko plataformak mobilizazioei eutsi die berriro ere eta maiatzaren 11n manifestazioa deitu dute. Hilaren 17an kontzentrazioa egingo dute Ospitalean.\nIaz Galdakaon egin zuten kontzentrazioa // Bidebieta Irratia\nMetroaren aldeko Galdakaoko plataformak mobilizazioei eutsi die berriro ere eta maiatzaren 11n manifestazioa deitu dute. Martxa Aperribain hasiko da 19:00etan eta ondorengo ibilbidea egingo du: Aperribaiko BBK bulegoa, Bengoetxe, Urreta, udaletxea, Juan Bautista Uriarte eta Plazakoetxe.\n“Metroaren 5. Lineari dagozkion proiektuak eta azterlanak eginda daude dagoeneko, baina ez dira aurrera atera dirurik ez dagoelako. Izan ere, beste linea batzuetako proiektuak egiteko erabili dute diru hori. Logikoena da proiektu bat behin idatzita dagoenean, obra horiek exekutatzea, baina ez da hala gertatu”, diote plataformako kideek.\nZentzu horretan, herritarrak mobilizatzeko deia zabaldu dute: “Ez du balio herritarrak modu pribatuan kexatzea. Kalera atera behar gara kokoteraino gaudela esateko, eta kontuan har gaitzaten”, diote.\nKontzentrazioa Galdakao-Usansolo Ospitalean\nManifestazioaz gain, Metroaren aldeko plataformak beste mobilizazio bat antolatu du epe laburrean. Hain zuzen ere, maiatzaren 17an, ostegunez, elkarretaratzea deitu dute Galdakao-Usansolo Ospitaleko sarreran, 10:00etatik 12:00etara bitartean.\n“Ondo deritzogu Metroa aireportura edo unibertsitatea iristeari, baina uste dugu garrantziskoa ere badela Ospitalera heltzea”, diote plataformako kideek.\nSailkatuta: Manifestazioa, Metro Bilbao, Metroa, Plataforma


HasieraTURKEYMarmara eskualdea59 TekirdagTurkia Erraldoiak Trenbide Sektorearen Trazian asmakuntza izan zen\nindioilar tren sektorearen ziren erraldoiak Trazian bete\nBagoiak eta lokomotoreak ekoizten dituzten enpresa nazionalak Thraceko negozio-foroan bildu ziren. Enpresen ordezkariek egindako aurkezpenen ondoren, sektorearen ikuspegia eta etorkizuneko helburuak aldebiko bilerekin kontsultatu ziren. Gure zuzendari nagusi Mustafa Yurtseven TOMDEMSAŞ ordezkatzen duen lokomotora eta bagoien sektoreko negozio-foroan parte hartu zuen.\nTrakya Garapen Agentzia eta Tekirdağ Industria Zuzendaritzako eta Teknologiako Zuzendaritza Probintziala, Çorlu eta Çerkezköy Iac Locomotive eta Wagon Sektoreko Enpresa Foroa amacıyla Merkataritza eta Industria Ganberekin lankidetzan antolatu zen, bagoiak eta lokomozioak ekoizten dituzten konpainia nazionalekin aldebiko negozioak egiteko. Programan, aldebiko negozio bilerak egin ziren TÜDEMSAŞ, TCDD, TÜVASAŞ eta TÜLOMSAŞ, DURMARAY, BOZANKAYA eta OZBIR WAGONeko funtzionarioek sektore pribatuaren eta Tekirdağ eta inguruko probintzietako hornitzaile nagusien konpainien artean.\nEnpresa Foroa, Tekirdag Aziz Yildirim gobernadorea, baita Namık Kemal Unibertsitateko errektorea ere. Dr. Mumin Şahin, Çorlu Barrutia Cafer Sarılı, Fahrettin Akcal, Industria eta Teknologiako Zuzendari Probintziala, Thrace Garapen Agentziako idazkari nagusia Mahmut Şahin, Çorlu eta Çerkezköy Merkataritza eta Industria Ganberako lehendakariak bertaratu ziren.\nGarraio eta Logistika Sektoreko TCDDko ordezkariak bildu ziren 15 / 12 / 2016 TCDD Garraio eta Logistika Sektoreko ordezkariak bildu ziren: TCDD operadoreak, merkantzien fabrikatzaileak, garraioak, UTIKAD eta DTD funtzionarioek garraioaren eta trenbide logistikaren sektorean bildu ziren Ankara. 9 abenduan Ankara bilera Ankara TCDD Garraio Zuzendari Nagusia Veysi Kurt, Mehmet Uras zuzendariorde nagusia eta saileko buruak bertaratu ziren. Bileraren inaugurazio hitzaldian, Veysi Kurt; 2016 June 14-ekin, TCDD Taşımacılık AŞ hasi da 100% estatu-konpainia gisa balio duela eta liberalizazio prozesuaren etapa garrantzitsuena TCDD Taşımacılık A.Ş da. Jarraitu devam\nLogistika sektoreko Giants Istanbulen topatu da 15 / 11 / 2018 Nazioarteko Logitrans Garraioaren Logistika Azoka inauguratu zen Istanbulgo erakustazokan. 12, munduko azoka bakanetako bat. Nazioarteko Logitrans Garraioaren Logistika Azokan sektoreko erraldoiek parte hartzen dute, besteak beste, Alemania, Austria, Errusia, Italia, Azerbaijan, Kazakhstan eta Txina. Europa, Ipar Afrika, Ekialde Hurbila eta Asian Central Herrialde elkarrekin arduradunei hurbiltzea logistika eta hornidura-katean logistika industria azoka ere egin digitalizatzeko mania, Turkia ondorioak eta aukerak eta mehatxuak sektorean Eurasiako eskualde eta abar ere. gaiei buruzko foroak ere egingo dira. TCDD Garraio Zuzendaritza Nagusiak azokan parte hartu zuen, Trans-Caspian International Transport Route (TTTR) Elkarteko kide gisa. 14-16 Azaroa ...\nRail Erregulazio eta Turkia Zuzendaritza Nagusiak Trenbide Sektorearen etorkizuna rol 31 / 07 / 2013 Trenbide Araudiak eta Zuzendaritza Nagusiak Turkiako Trenbide Sektorearen Etorkizuneko Role of: garraio sistema integratuak barruan, trenbide garraio onuragarria trenbide sektorearen liberalizazioa ustiapena beharrezkoagoa erabakiak eta monopolioen kentzeko ordainagiria hasieran alderdi sistemak, datorren gardena eta bidezko lehiaketa bermatuz, beraz. Horrela, trenbidearen eremuko lehendik dagoen herrialdeko baliabidea modu eraginkorragoan erabiliko da eta edukiera inaktibo erabiliko da. Sektorearen monopolioa eta liberalizazioa ezabatzearen ondorioz, EBko trenbide legeriarekin bateratzea bermatuko da. 655 azaroan, Garraio, Itsas Gaietako eta Komunikazioen Ministerioaren 01 Dekretu Legeak n.\nNexans Kable Industria Export Turkiako txapelduna bihurtzen 24 / 04 / 2017 Nexans Kable Industria Export txapelduna izan Turkian: 2016 Tet Export Achievement Awards, ostiralean, apirilaren 14 aurkitu beren jabeek sari banaketa ekitaldia Istanbul ospatuko baita. 2016 Export Achievement Awards, Elektronikoa eta Zerbitzu Esportatzaileen Batasuna (TET) 14ek apirilak aurkitu ditu jabeak. Nexans esportazio Turkia txapelduna gauean saritua, kable industria izan kable enpresek sinadurak asko bezala esleitzeko esportatzen bezala saritua. merkataritza jarduerak mundu mailako erakutsiz eta 26,000 40 industrialaren presentzia lanean herrialdean, Nexans Denizli eta Tuzla Turkian, bi produkzio-instalazioak, salmenta-bulego eta bezero 500 baino gehiagoko plantilla batekin barne ...\nSuteen aurkako eta bibrazio erresistenteak produktuak trenbide sektoreak eskatzen 23 / 04 / 2013 HARTING, gaur egungo sentsore eta abiadura handiko kable berriekin arreta erakartzen duena, segurtasun fenomenoa puntu gorenera eramaten du. Konpainiak trenbide sektorearen eskakizunak betetzen ditu, hala nola suarekiko erresistentzia eta bibrazioen erresistentzia, eta proiektuak garatzen ditu erakunde publikoekin baina baita sektore pribatuarekin ere. Trenbide sektoreari eranskailuak eskaintzeaz gain, HARTINGek 1945etik mundura irtenbideak eskaintzen ditu. Esperientzia egindako azken teknologia zehar sektore informatibo jardueretan irabazitako fabrikatzaile eta operadore Turkian partekatzeko jarraitzen du. Arinagoa, trenbide sektorean abiadura handitzeko joera txikiagoa ...\nGarraio eta Logistika Sektoreko TCDDko ordezkariak bildu ziren\nLogistika sektoreko Giants Istanbulen topatu da\nMunduko trenbide sektorearen gailurra arreta handia lortu zuen\nDavut Gül gobernadoreak trenbide sektorearen lokomotora da, TÜDEMSAŞ.\nEurasia Rail 2017 Azoka, Munduko Trenbide Sektorearen Nazioarteko Gailurra, irekita\nMunduko trenbide sektorearen pultsua Izmir izango da


Bizikleten ordua jaietan | Bizigiro | Berria\nSanpedroak eta sanmartzialak Irunen\nBizikleten ordua jaietan\nEhun txirrindulari inguru lehiatuko dira Irungo 99. San Pedro sari nagusian, bihar\nAzken urteetan bezala, 117 kilometroko ibilbidea egingo dute txirrindulariek. IRUNGO TXIRRINDULARI ELKARTEA\nBidasoaren ibarrean jai giroan murgilduta daude, San Pedro eta San Martzial festak ospatzen ari baitira Irunen (Gipuzkoa). Alardeaz ez ezik, musikaz, erraldoi eta buruhandiez eta su festaz gozatzeko aukera izango dute egunotan, besteak beste. Baina, ia azken mende osoan gertatu den bezalaxe, kirolak eta kirolzaleek protagonismoa izango dute jaietan, txirrindularitzak, hain justu. Bihar, 99. aldiz jokoan izango da Irungo Txirrindulari Elkarteak azken bi hamarkadetan antolatu duen San Pedro sari nagusia. Txirrindulari lasterketa hori Euskadiko Txirrindularitza Federazioak antolatzen duen Euskaldun Torneoaren egutegiaren parte da aurten ere.\nTxirrindulariak irteera marran jarri aurretik, ezin dute jakin zehatz-mehatz zenbat partaide izango diren lasterketan, Juanjo Garagarza Irungo Txirrindulari Elkarteko lehendakariaren arabera. Hala ere, guztira ehun txirrindulari inguruko tropela espero dute antolatzaileek, daukaten esperientzia baliatuta egin duten prebisioaren arabera. Euskaldun Torneoaren egutegiaren barnean dagoenez San Pedro sari nagusia, torneoan aritzen diren gizonezkoen hamahiru taldeen izenean lehiatuko dira partaideak.\nPartaideak afizionatuen mailakoak dira, eta 19 eta 26 urte artean dituzte: 23 urtez azpikoak eta elite mailakoak. Gipuzkoakoak, Bizkaikoak, Arabakoak eta Nafarroakoak dira txirrindulariak, eta aurten ez dute Ipar Euskal Herriko partaiderik espero, nahiz eta beste urte batzuetan parte hartu izan duten.\n117 kilometroko ibilbidea egingo dute bihar txirrindulariek, azken zortzi urtean baino gehiagoan bezalaxe. Irungo Kolon pasealekutik hasita, Bidasoan gora, Baztango ibarrera joko dute (Nafarroa). Mugairen, Belate mendatetik Ziga aldera joango dira, eta, gero, Mugairera itzulita, Irunera bueltatu. Meaka auzotik barrena, Erlaitz muinoa igoko dute, erabakigarria izango dena, eta Bentak auzotik hiriko erdigunean egongo den helmugara itzuliko dira.\nKolon pasealekuan txapeldunei lehen hiru sariak banatzeaz gain, mendiko saria eta taldekakoa ere banatuko dituzte. Lehen txirrindulari bidasotarrari ere saria emango zaio, Irungo hiru mutilek lasterketan parte hartuko baitute.\nSan Pedro sari nagusia aurrera ateratzea ez zen posible izango Irungo Txirrindulari Elkarteak antolatuko ez balu. Aspalditik dabil lan horretan, duela bi hamarkada antolaketan Irungo San Migel Txirrindulari elkartearen lekukoa hartu zuenetik. Garagarzaren esanetan, Irungo Udaltzaingoaren eta Ertzaintzaren laguntza ere ezinbestekoak dira lasterketak arrakasta izan dezan.\nSan Pedro sari nagusia 99. aldiz jokatuko da bihar, eta hurrengo urtera begira «mendeurrena antolatzen» ari direla dio Garagarzak. Helburu nagusia «lasterketa sustatzea» izango da, baina oraindik eztabaidatzen ari dira hori nola egin. Izan ere, «dena diruaren menpe dago».\nIrungo Txirrindulari Elkartea ez da mugatzen soilik lasterketa antolatzera. Elkartearen helburua formakuntza da: irundar gazteak txirrindularitzan trebatzeko 9 eta 12 urte arteko haurrentzako txirrindularitza eskola edukitzeaz gain, Gipuzkoako eskolarteko txapelketetan lehiatzen diren haurren, kimuen, kadeteen eta gazteen taldeak dituzte. Garagarzaren arabera, gazteei ez diete eskatzen lasterketak egitea: «Pertsonak izan daitezela lehenik, kirolariak gero, eta, lasterketak irabaziz gero, ezin hobeto!».


"AEK-ko kide ez ezik, Kurutziaga ikastolako guraso ere bagara, eta oso eskertuta gaude egin denarekin" - Kurutziaga Ikastola\n“AEK-ko kide ez ezik, Kurutziaga ikastolako guraso ere bagara, eta oso eskertuta gaude egin denarekin”\nMarch 25, 2021\t| Bloga, Elkarrizketak, Ikastola\nEsther Garitaonandia Guenetxea eta Aitzol Gastañazatorre Gorritxategi ikastolako gurasoak, AEK-ko kideak dira biak. Estherrek 1991tik dihardu Durangaldeko AEK-n eta Aitzolek 1999tik gehiago. Aurtengo urtean egin beharreko Korrikaren 22. edizioa atzeratu egin bada ere, Bultza Euskaltegiak! Bultza Euskara! kanpainan murgilduta daude biak.\nAurtengoa zen KORRIKA urtea baina ez da posible izango. Euskaldunok faltan hartuko dugu.\nBai, zalantzarik gabe. Aurten burutu behar genuen 22. KORRIKA baina pandemia dela-eta, datorren urterako utzi dugu KORRIKArekin zerikusia duen guztia. Izan ere, AEK-n aurreikusi genuen ez zela bermatuta egongo karrera bera, ez eta gainontzeko ekimenak ohiko formatoan egitea ere (korrika kulturala, korrika txikiak…).\nEta bai, euskaldunok aurten faltan hartuko dugu eragile, elkarte, eskola, alderdi politiko eta norbanako andana batzen dituen ekimenik garrantzitsuena. Hamar egunez hainbat koloretako jende piloa elkartzea, kohesionatzea lortzen duen herri-ekimena. Dena den, KORRIKA 22rako prestaketak aurrera jarraitu du eta hurrengo 365 egunetan ere horretan jarri nahi dugu indar guztia. Ez dago esan beharrik, horretarako, KORRIKArekin bat egiten duen orok elkarlanerako ate guztiak zabalik dituela.\n“Korrika atzeratzeak zuloa eragin digu aurrekontuan eta herritarren sostengua behar dugu”\nSinbolikoki eta emozionalki KORRIKA ez egotea bada hutsune bat, baina AEK-ri bestela ere eragingo dio, ezta?\nKorrika atzeratzeak zuloa eragin digu aurrekontuan, jakina, eta banku bidezko finantzaketaren bitartez eman diogu erantzuna. Beraz, zorpetze horri ere aurre egin beharko diogu, eta herritarren sostengua behar dugu. Aurten bultzada txiki bat, eta hurrengo ikasturtean izango den KORRIKAk babes erraldoia jasotzea espero dugu, benetan behar izango dugu-eta.\n“Bultza Euskaltegiak !Bultza Euskara!” kanpaina ez dugu planteatu, inondik inora, KORRIKA ordezkatzeko, euskarari bultzada emateko baizik. Hainbat eragilek (administrazio, eragile sozial zein politikoek…) hartutako konpromisoak interpelatu nahi izan ditugu eta, nahi izanez gero, jendartean ekarpenen bat edo egiteko aukera zabalik utzi dugu.\nPandemia madarikatu honek mundua hankaz gora jarri du. Euskara lako hizkuntza gutxitu bati eta bere ikaskuntzari zelan eragin dio?\nKorrika bezala ekimen ugari (Ikastolen jaiak) bertan behera utzi behar izan dira eta beste batzuk ahal den heinean moldatu. Jendea elkartu eta ekimen hauek guztiak martxan jartzeko garaian pandemia hau oztopo handia izan da. Erabaki gogorrak hartu behar izan dira, eta horrek guztiak nekea eragin du. Gainera, pandemiak agerian utzi du lehendik bagenekiena, besteak beste, hizkuntz politiketan aldaketak eman behar direla. Izan ere, oraindik Euskal Herriko hainbat eremutan, esaterako, dirulaguntzak, ez daude bermatuta, eta are gutxiago egonkortuta. Horregatik, uste dugu inoiz baino gehiago gure hizkuntzak eta jendarteak ekimen hauen beharra dutela; beraz, nekea alde batera utzi eta aurrera egin behar dugu.\n“Pandemiak agerian utzi du lehendik bagenekiena, besteak beste, hizkuntz politiketan aldaketak eman behar direla”\nZer martxatan zabiltzate orain euskaltegietan?\nNeurri guztiak hartuta, espero baino erantzun hobea izan dugu eta hainbat ikasle hurbildu da euskaltegietara… Eta ari dira. Gure kasuan, Durangoko Abarrak AEK euskaltegiak gela handiak ditu eta nahiko erraza izan zaigu osasun neurriak betetzea. Gainera, ikasleek oso jarrera ona dute eta eskertzekoa da oso.\nZelan hartu duzue Ikastolan egindako KORRIKA 21,5 edizioa ekimena?\nKeinu polita izan da, benetan. Korrika zer den, zertarako sortu zen, zein den bere helburua… Hori guztiori ikasleen artean ezagutarazteko balio izan du. Ikastola barruan Korrika txiki bat egin da korrikarik egongo ez den urtean: oso ideia ona! Korrikak zabaltzen dituen beste baloreak auspotzeko ere balio izan du gainera: ikastola osoak parte hartu, elkarrekin … Gainera “bultza euskaltegiak Bultza euskara” kanpainarekin lotu da! Gu AEK-ko kide ez ezik, Kurutziaga ikastolako guraso ere bagara, eta oso eskertuta gaude egin denarekin.\n“Gu AEK-ko kide ez ezik, Kurutziaga ikastolako guraso ere bagara, eta oso eskertuta gaude ikastolan egin denarekin”\nMartxoaren 28ak izan behar zuen KORRIKA 22aren azkeneko eguna,. Ez da hal aizango baina herriz-herri hamaika ekitaldi antolatu dira, tartean Durangon.\nEkitaldi xume bat antolatu dugu. Izan ere, AEK-n argi dugu aldarrikapenak jarraitu egin behar duela: helduen euskalduntzearen garrantzia plazaratu behar da, euskaltegi sendoak behar ditugu, eta euskarak behar gaitu guk hura behar dugun moduan. Horregatik guztiagatik, Bultza euskaltegiak !Bultza euskara! ekimena jarri dugu martxan, eta espero dugu datorren igandean, eguerdiko 12:00etan, jendea Santa Ana plazara hurbiltzea.\nEta ez ahaztu! 2022an 22.KORRIKA egingo den esperantza osoa daukagu eta, orduan bai, itzela izango da!\nEUSKARAK BEHAR DUELAKO, GORA KORRIKA!\n← Korrika Ikastolan (bideo ederra!)\nMultikirolak: eskubaloia →


Pantaila handian ere erregea izateko bidean | Bizigiro | Berria\nPantaila handian ere erregea izateko bidean\nStephen Kingen egokitzapenen zerrenda are gehiago luzatu du 'Pet Sematary' liburuaren bertsio berriak\nLouis Creed bere familiarekin beste etxe batera joango da bizitzera, handik gertu hilerri bat dago. BERRIA Tamaina handiagoan ikusi\nMunduan dagoen idazlerik oparoena ez bada, izendapen horretatik urruti ez da izanen Stephen King. Bibliografia mugaezina eta aberatsa du idazle estatubatuarrak; beldurrezko generokoa gehienbat, baina beste genero batzuetara ere ailegatzen dena. Azken urteotan haren ospea zertxobait apaldu bada ere, hamarkadotan milioika liburu saldu ditu Kingek.\nOparotasun horrek isla garbia izan du zineman, idazle gutxik izanen dituzte Kingek adinako film. Afera ez da kantitatera mugatzen, haren istorioen nolakotasunak zerikusi zuzena du egokitzapen kopuru horrekin; erakargarriak baitira kontatzen dituenak, eta pantaila handira eramateko oso aproposak. Horrekin lotuta, eta, salbuespenak salbuespen, moldaketa horien batez besteko maila liburuen ohiko egokitzapenen gainetik egon ohi da.\nHortaz, ezinezkoa da tarte urri honetan Stephen Kingen liburuen gainean zinemarako izan diren bertsioen errepaso xehea egitea. Bai, ordea, horietako nabarmenenak gogora ekartzea.\nZerrenda ezinezko horretan, norberak izanen du bere kuttuna, baina, dudarik gabe, Stanley Kubrickek egin zuen The Sihning ahaztezin hura goialdean egonen da. Gainera, zuzendari eta idazlearen uztarketa horrek beldurrezko generoari eta Kingi berari kalitatearen labela emateko balio izan zuen.\nEz da Kubrick izan idazlearen lanek erakarri duten zuzendari handi bakarra. Egokitzapenen zerrenda luzeari erreparatuta, maila handiko beste izen batzuk topa daitezke: David Cronenberg (The Dead Zone) Brian de Palma (Carrie), George A. Romero (Creepshow), John Carpenter (Christine) edota Rob Reiner (Misery eta Stand by me).\nHala ere, bada beste zuzendari bat, horren ezaguna izan gabe, Kingen lanen gainean egokitzapen aipagarriak eta oso arrakastatsuak egin dituena: Frank Darabont. Hain zuzen, 1990eko hamarkadan sona handia izan zuten bi film bikain egin zituen; The Shawshank Redemption eta The Green Mile. Horiez gain, 2007an horrenbesteko harrera ona izan ez zuen The Mist ere egin zuen.\nEtenik ez duen soka\nUrteak joan, urteak etorri, Stephen Kingen egokitzapenen sugarra ez da itzali, eta azken urteotan ere haren istorioen gainean makina bat film ailegatu dira. Entzuterik handiena duela bi urteko Andy Muschiettiren It filmak izan du, baina azken bi urteotan askoz oharkabeagoan pasatu diren beste batzuk ere izan dira: The Dark Tower, Gerald's Game, 1922... baita zenbait telesail ere.\nPet Sematary-ren txanda da orain, eta hori ere ez da kontu berria. Izan ere, bada Kingen eleberri horren gainean egindako beste bertsio bat, izenburu berekoa. 1989. urtean Mary Lambertek zuzendu zuen, eta, orduan, nahiko ongi lortu zuen liburuaren arima jasotzea. Horrez gain, ahaztezina da Ramones taldeak film horretarako egin zuen izen bereko kanta, gerora taldearen abesterik ezagunetako bihurtu zena.\nZuzendaria. Dennis Widmyer, Kevin Kolsch.\nAktoreak. Jason Clarke, John Lithgow, Amy Seimetz, Jete Laurence, Hugo Lavoie.


Beroki gorria - 111 Akademia\nBeroki gorria\t2016/10/27 - 09:18 Izenburua: Beroki gorria\nGerratik ihesi Santurtziko portutik itsasontzian Ingalaterrara joan ziren umeen kontakizuna. Laburpena “Itsasontzian sartu ginen gehienok norbaitekin geunden han. Bagenuen eskutik nori heldu edo eskua estutzen zigun norbait. Denok genuen izena, baina identifikazio txartelean gure zenbakia agertzen zen. Eta kontatzen genekienontzat, kasik lau mila neska-mutiko ginen. Hala ere, gerra aurretik, Habana trasatlantikoak Alfonso XIII zuen izena eta zortziehun lagun eramaten zituen Kuba, Mexiko edo New Yorkerako bidaietan.” [...]\tTweet Iritzia eman Iruzkina *


Pello Lizarraldek irabazi dau 2020ko 111 Akademiaren Saria - bizkaie.biz\nPello Lizarraldek irabazi dau 2020ko 111 Akademiaren Saria\nBizkaie! 2021-04-29 12:25 Kulturea\nAkademiakideek Argiantza eleberria saritu dabe.\nIgazko etenaren ostean, aurten jentaurreko sari-emote ekitaldia egiteko asmoa dau 111 Akademiak, bagilaren 10ean.\n111 Akademiak Pello Lizarralderi (Zumarraga, 1956) emongo deutso 2020ko 111 Akademiaren Saria. Akademiakideen eretxiz Lizarralderen Argiantza eleberria da 2020ko libururik gogokoena. 202 akademiakide dira momentu honetan eta horreetako 117k parte hartu dabe 2020ko sariduna izentetako 2021eko urtarrila eta apirila bitartean egindako hiru botazino txandetan. Lizarralderen lanak Joxean Agirreren Nobela errealista bat eleberria izan dau lehiakide azken bueltan.\nMundu bati, izate eta biziteko aldarte bati emoten jakon agurra. Atzean geratzen dan mundu horren arnasa eta denporearen sosegua sentiarazoten deutsoz egileak irakurleari. Literatura ale bikaina da Lizarralderena.\nObrearen laburpena irakurri ondoren ez dirudi liburuak irakurlea inora eroango dauenik, baina haren idazkeraz lantzen dauen poetikea bikaina da, deskribapen sentikorrakaz irakurlea gatibu geratzen da. Idazkerea maisutasun osoz erabilten dau eta emoitzea, zinez, ederra da.\nMende laurena bete dau aurten Euskal Herriko irakurleek emoten daben sari honek. Manuel Larramendi Kultur Bazkunak 1996an jarri eban martxan Beterriko Liburua literatur aitamena (aurrerago 111 Akademiaren Saria bihurtua) euskal irakurleari literaturearen plazan berbea eta protagonismoa emoteko asmoz. Joxean Agirrek irabazi eban lehen edizinoa Elgeta obreari esker eta gitxi falta izan jako idazle azpeitiarrari 25. urteurrenean barriro be saridun izateko.\nHonakoak izan dira urte horietan guztietan irakurleen saria jaso duten obrak:\n• 1996 Joxean Agirreren Elgeta.\n• 1997 Ur Apalategiren Gauak eta hiriak.\n• 1998 Koldo Izagirreren Nik ere Germinal! egin gura nuen aldarri.\n• 1999 Lourdes Oñederraren Eta emakumeari sugeak esan zion.\n• 2000 Ramon Saizarbitoriaren Gorde nazazu lurpean.\n• 2001 Joseba Sarrionandiaren Lagun izoztua.\n• 2002 Anjel Lertxundiren Zorion perfektua.\n• 2003 Bernardo Atxagaren Soinujolearen semea.\n• 2004 Pako Aristiren Gauza txikien liburua.\n• 2005 Juan Kruz Igerabideren Hauts bihurtu zineten.\n• 2006 Karmele Jaioren Amaren eskuak.\n• 2007 Jokin Muñozen Antzararen bidea.\n• 2008 Anjel Lertxundiren Zoaz infernura, laztana.\n• 2009 Irati Jimenezen Nora ez dakizun hori.\n• 2010 Ur Apalategiren Fikzioaren izterrak.\n• 2011 Harkaitz Canoren Twist.\n• 2012 Ramon Saizarbitoriaren Martutene.\n• 2013 Miren Agur Meaberen Kristalezko begi bat.\n• 2014 Mikel Peruarenaren Su zelaiak.\n• 2015 Katixa Agirreren Atertu arte itxaron.\n• 2016 Kirmen Uriberen Elkarrekin esnatzeko ordua.\n• 2017 Uxue Alberdiren Jenisjoplin.\n• 2018 Harkaitz Canoren Fakirraren ahotsa.\n• 2019 Karmele Jaioren Aitaren etxea.\n• 2020 Pello Lizarralderen Argiantza.


Euskal presoen eskubideen aldeko mobilizazio gehiago asteotan - Usurbil - Noaua.eus\nEuskal presoen eskubideen aldeko mobilizazio gehiago asteotan\nNoaua Aldizkaria 2019-07-19 18:06\nElkarretaratzeak iragarri dira Usurbilen eta hondartzetan; gugandik gertuen Orion. Hitzorduotan presentzia izango du noski, "Xua Gurasoekin Etxera" herri ekimenaren aldarriak.\n"10 urte kartzelan. Olatz eta Patxirekin Xua etxera!" aldarriarekin egin dio harrera herritar talde batek, ostiral arratsalde honetan herria zeharkatu duen Sareren "Orain presoak" bizikleta martxari. Gogoan izan, 10 urte bete zituzten espetxean ekainean Olatz Lasagabasterrek eta Patxi Urangak. Egun, Valentziako Picassenteko espetxean daude haien haur Xuarekin batera. Xuak hiru urte beteko ditu urtarrilean eta espetxetik irten beharko du, Euskal Herrira etortzeko.\nOlatzek eta Patxik espetxe zigorraren hiru laurdenak beteta jada kalean behar zutenez, hirurak, Lasagabaster, Uranga eta haien haur Xua etxera etortzearen alde lan egiteko sortua dute haien Usurbilgo eta Orioko lagunek "Xua Gurasoekin Etxera" herri ekimena.\nEkainean aurkeztu zuten jendaurrean eta hainbat ekintza iragarri zituzten irailetik aurrera; sinadura bilketa, mozio aurkezpenak, kanta baten sorrera, postal bidalketa, arropa salmenta... Lehenago ordea, aldarri hau presente izango duten mobilizazio gehiago iragarri dira:\nEUSKAL PRESOEN ESKUBIDEEN ALDEKO DATOZEN MOBILIZAZIOAK\nUztailak 26, ostirala:\nAbuztuak 4, igandea:\n12:00 Euskal presoen eskubideen aldeko mobilizazioak hondartzetan. Oriokoan, “Xua Gurasoekin Etxera” herri ekimenaren aldarria presente izango da.\n"Xua Gurasoekin Etxera" herri ekimenaren ekintzen abiatzea.


Kale garbitzaileen soldata baino %28 gutxiago jasotzen dutela salatu dute egoitzetako garbitzaileek - Debagoiena - Goiena.eus\nKale garbitzaileen soldata baino %28 gutxiago jasotzen dutela salatu dute egoitzetako garbitzaileek\nXabi Gorostidi 2021-03-18 13:00\nELA, LAB eta UGt sindikatuek deituta, Gipuzkoako egoitzetako garbitzaileak lau eguneko greba egiten ari dira, euren lan-baldintzak hobetzeko asmoz. Astelehenean hasi zuten eta gaurkoa dute azken greba eguna. Probintzia osoan egin dituzte mobilizazioak eta gaur eguerdian Arrasatekoi Biteri plazan elkartu dira elkarretaratzea egiteko.\nNagusiki, egoitzetako garbitzaileek kale garbitzaileek baino askoz soldata txikiagoa dutela salatzen dute.\n"Kale garbitzaileen aldean, %28 gutxiago kobratzen dute egoitzetan aritzen direnek; urtean 5.000 euro gutxiago, gutxi gorabehera. Kontua da, eraikinetako langileen %80 emakumezkoak direla, eta kale garbitzaileen %80a, aldiz, gizonezkoak" adierazi du ELA sindikatuko Ane Alberdik.\nSoldata arrakala horrekin lehenbailehen amaitzea eskatzen duten, funtsean lan berdina egiten dutelako bai kale garbitzaileek eta baita egoitzetakoek.\nPandemia garaia sektore esentzial izendatu dituztela azaldu dute, eta hori dela eta ez lanean egon direla etenik gabe. Zentzu horretan esentzialtasun hori lan baldintza duinetan plasmatzea aldarrikatzen dute: "Pandemia garaian argi ikusi da oinarrizko lanak egiten dituztela, baina aitortza horrek ez du islarik garbitzaileen lan-baldintzetan. Hitzarmena izoztuta dago 2018az geroztik, eta lkan hitzarmen duin bat aldarrikatzen dugu, langileen hauek ematen duten zerbitzuarekin bat datorrena" adierazi du LAB sindikatuko Ana Sebalek.\nPandemian etenik gabe lan egiteaz gain, kasu askotan lan karga handiago izan dutela azaldu dute, eta hori kontuan izanda, onartezintzat jo patronalak egin dien azken soldata igoera proposamena: 2020an %1 eta 2022an %1,5 igotzea nahi du patronalak eta diote horrek ez diela eroste ahalmena bermatzen.\nGipuzkoa mailan 5.000 emakume ingururi eragiten die egoitzetako garbitzaileen lan-hitzarmenak.


Zeharkaldia letren basoan | Kultura | Berria\nZeharkaldia letren basoan\nGutun Zuria literatur jaialdiak natura izango du ardatz aurten, Bilbon, apirilaren 23tik 29ra\nGutun Zuria jaialdiaren antolatzaileak, atzo, Bilboko Azkuna zentroan egindako aurkezpen ekitaldian. MONIKA DEL VALLE / ARGAZKI PRESS\nLiteratura guztia kenduz gero, liburutegi bat ez da, funtsean, beste baso mota bat besterik. Horregatik, natura hartu dute gaitzat aurtengo Gutun Zuria Bilboko Letren Nazioarteko Jaialdian. 11. edizioa du aurtengoa, eta galdera bat izango du lelotzat: «Naturara itzultzea Utopia literarioa ote?». Iaz bete ziren bi mende Henry David Thoreau zientzialari, idazle eta naturazale ezaguna jaio zela, eta antolatzaileek urteurren horren aitzakian ardaztu dute programa. «Beste bizitza mota bati buruz gogoeta egiteko gonbidapena izango da jaialdia», laburbildu du Maria Luisa Blancok, jaialdiaren zuzendariak. Eta idazle zerrenda luze bat jarriko dute zeregin horretan, apirilaren 23tik 29rako astean. Besteak beste, Manuel Rivas, Maja Lunde, Lars Mytting, Bernardo Atxaga, Hasier Larretxea eta Cesar Aira idazleak daude gonbidatuen artean.\nThoreauk 1854an argitaratu zuen Walden liburua, eta oraindik ere mugarria da. «Hippyen Biblia izan zen», egin du broma Blancok lehenik, baina harribitxi bat dela ere onartu du. Milaka irakurle erakartzen ditu oraindik testuan defendatzen den naturarekin bat eginda bizitzeko aldarriak. Eta, horregatik, oihartzun bizia dute liburuko lehen esaldiek ere: «Ondoren datozen orriak idatzi nituenean, edo haien parte handi bat idatzi nuenean behintzat, bakarrik bizi nintzen, basoan, bizilagunik gertuenarengandik milia batera, nik neuk eraikitako etxe batean, Walden aintziraren ertzean, Concorden, Massachusetts, eta neure eskuz egindako lanarekin soilik egiten nuen bizimodua. Bi urte eta bi hilabete egin nituen han. Orain, maizter nabil berriz ere bizitza zibilizatuan».\nEta, egilearen jaiotzaren bigarren mendeurrena iaz izan zen arren, esan liteke Thoreauk deskribatutako aintzira horren inguruan osatu dutela aurtengo Gutun Zuriaren programa.\nHamargarren edizioaren ostean, jaialdia «berriz pentsatzeko beharra» ikusi zuten antolatzaileek. Pozik ziren jasotako emaitzekin, eta pozik, batez ere, etorritako jendearekin ere, baina adarrak zabalago hedatu beharrean deskribatu du, halere, Lourdes Fernandezek, Azkuna Zentroko zuzendariak. Eta horregatik naturaren gaia, azaldu duenez, horrek aukera eman baitie, idazleez gain, zientzialariak eta pentsalariak ere gonbidatzeko. Eta, hain zuzen ere, horregatik gonbidatu dituzte Eudald Carbonell eta Stefano Mancuso. Carbonell Atapuercako indusketa gunea topatu zuen zientzialarietako bat da; Marcuso landareen neurobiologian aditua da. Eta apirilaren 24an biak arituko dira hizketan Manuel Rivas idazle galiziarrarekin, zeinak ibilbide literario eta ekologista ezaguna duen.\nJon Maia bertsolari eta gidoigilearen Ele ikuskizunak Lauaxetaren eta Lorcaren figurak uztartzen ditu, eta horrek abiatuko du jaialdia apirilaren 23an; gainerakoan, jaialdian solasaldiak izango dira nagusi .\nEsaterako, Maja Lunde eta Lars Mytting idazle norvegiarrak elkarrekin arituko dira 25ean. Bernardo Atxaga eta Hasier Larretxea batera arituko dira 26an, eta Karmele Jaiok gidatuko du saioa. Ixiar Rozas idazlea eta Maider Lopez artista 27an elkartuko dituzte. Terry Tempest Williams idazle eta aktibistak 28an izango du txanda, eta, egun berean, mendiaz eta literaturaz arituko dira lehenago Aingeru Epaltza eta Juanra Madariaga idazle eta mendizaleak.\nAzkenik, Cesar Aira idazle argentinarrak itxiko du egitaraua 29an, eta jaialdiaren zuzendariak idazle horren kalitatea nabarmendu du: «Halako jendea zuzenean ikusi ahal izatea da halako literatur jaialdiek duten altxorra».\nLiteratur ekitaldiez eta idazleen arteko solasaldiez gainera, egitarau paralelo sorta bat ere antolatu dute Azkuna Zentroan, jaialdiak iraun bitarterako. Erakusketak izango dira , zinema zikloak, dantza ikuskizunak, tailerrak, eta baita Spoken Word izeneko literatura diziplinari eskainitako egun bat ere. Apirilaren 27an izango da hori.


Jose Alberto Vicentek Bizkaiko Diputazioaren “Utopia Saria 2009” jaso du\nJose Alberto Vicente abadeak kezkez beteriko ibilbidea garatu du azken 30 urteetan eta bide horretan egindako merituen artean EDE Fundazioa eta Suspergintza Elkartea sortu izana dago. Atzo, Jose Luis Bilbao Bizkaiko foru diputatuak “Utopia Saria 2009” eman zion, Fekoor Federazioarekin eta Adembi eta Zubiko elkarteekin batera.\nBizkaiko Foru Diputazioak urtero ematen ditu “Utopia Sariak”. Entitate eta pertsona ezberdinek gizarte-zerbitzuen esparruan egiten duten lan solidarioa publikoki aitortzea dute helburu. 17. edizio honetan gure Jose Albertok saria jaso du bere ibilbideagatik. Joan den abenduaren 9ko gauean, asteazkena, Bilboko Kale Nagusian dagoen Foru Jauregian eginiko ekitaldian eman zioten saria.\nForu entitatearen arabera, “Jose Alberto Vicente Ochoa abadeak bere bizitzako 30 urte mota guztietako ekintza solidarioen sustapen eta garapenean eman ditu, bereziki astialdia hezkuntzarako eta integraziorako tresna gisa hartzen duten ekintzetan. Azken aldian, laguntzarik gabeko adin txikiko atzerritarrekin egin du lan hein handi batean”\nAtzo bera igarotako tokietatik (EDE, Suspergintza, Euskalerriko Eskautak, Harribide Fundazioa, Ibarrekolanda edo Etxebarriko parrokiak, Didania Federazioa…) etorritako hainbat lagunek ez zuten merezitutako aitorpena galdu nahi izan. Hala, lagun batzuk zuzenean jarraitu ahal izan zuten ekitaldia Foru Jauregian bertan, baina Informatika Saileko Javi eta Davidi esker, ekaitaldia Internet bidez ere ikusi ahal izan zen Boluetabarri eraikineko saloian, non 200dik gora pertsonek sari-ematea jarraitu eta ospatu zuten.\nDiputazioko ekitaldi “formalaren” ostean, Jose Albertok aitorpena eskertu ez ezik, saria dirutan izatea eskatu zuen, “hainbat beharrizan artatzeko”. Diputatu nagusiak eskaerari erantzun zion esanez gai hori beste modu batean konponduko zela. Halaber, sarituak aukera baliatu zuen bazterketa mota berriak gogoratzeko, non gazte etorkinek pisu espezifikoa duten.\nBertan bilduko hainbat agintari eta lagun agurtu, eta ohiko argazkiak egin ondoren, Jose Alberto eta bere senideak Boluetabarrira joan ziren. Bertan zain zeunden guztiak ez ziren mugitu omendua iritsi arte, zein lagunen txalo zaparrada eta besarkada artean hartu zuten. Kostatuko zaio Jose Albertori merezitako omenaldi-gaua ahanzten… behintzat hurrengo 30 urteetan, zeintzuetan bere horretan jarraitzea espero dugun, alegia, zereginean erne eta tinko.


Zerbitzuan aldizkarirako originalak aurkezteko arauak\nZerbitzuan aldizkarian gizarte-politikei eta zerbitzuei buruzko artikuluak argitara ditzakete arloan diharduten profesional, ikerlari, erakundeen ordezkari eta gizarte-ongizateko politiketan interesa duten pertsona orok.\nArtikuluak argitaragabeak izango dira eta aldizkariaren ardatz diren oinarrizko gaiei buruzkoak (gizarte-zerbitzuak eta gizarte-ongizateko politikak; gizartearen parte hartzea; immigrazioa, pobrezia eta gizarte-bazterketa; urritasuna; adineko, haur eta adingabeen arreta; droga-mendetasun eta gizartearen eskuartzea, oro har)\nArtikuluak idatz daitezke bai euskaraz bai gaztelaniaz, eta argitaratuko dira jatorrizko testua jasotzen den hizkuntzan.\nArtikuluak posta elektronikoz igorriko dira, testuak Word dokumentu batean; eta balizko grafikoak Excel dokumentu batean.\nFormaren ikuspegitik, kontuan hartu, arren, honako jarraibide hauek:\nArtikulu bakoitzak izan beharko ditu gutxienez 5.000 hitz eta gehienez 12.000, eta hor zenbatuko dira taulak, grafikoak eta bibliografia. Mesedez, ezinbesteko jotzen diren taulak eta grafikoak bakarrik igorri.\nLehenengo orrialdean jasoko dira artikuluaren titulua, egilearen edo egileen izenak, eta, baita ere, haietako bakoitzaren harremanerako posta-helbidea, telefonoa eta lankide gisa jardundako erakundeak.\nArtikuluaren laburpena erantsi beharko zaio (gehienez 120 hitz), eta hautatuko dira testuaren edukia deskribatuko dituen bost giltza hitz.\nOharrak joango dira orri-oinean.\nArtikuluen erreferentzia bibliografikoek jarraituko dute ISO 690/1987 Araua.\nErredakzio Kontseiluko kideen iritzira jarriko dira artikuluak jasotzen direnean, eta haiek erabakiko dute argitaratu edo ez kalitate zientifiko eta egokieraren arabera.\nArtikuluak argitaratzeko onartzen direnean, aldizkariaren zuzendaritzak beretzat gordeko du testuetako epigrafeak eta titulua aldatzeko eskubidea, baita aldizkariaren estilo-arauen arabera, komenigarri jotzen dituen estilo-zuzenketak egitekoa ere.\nEgileek ez dute ordaindu behar euren artikuluak ebaluatu edo argitaratzeagatik.\nHonako hauek dira aldizkariaren helbide eta harremanerako telefonoa:\nSIIS Dokumentzaio eta Ikerketa Zentrua\nEchagüe Jenerala 10-behea\nTel.: 943 42 36 56. Faxa: 943 29 30 07


Dantza jantziak — dantzan.eus\nHemen zaude: Hasiera › Hemeroteka › Dantza jantziak\nParisko oihalak dantzan\nBaiona, XVIII. mendea. Santa Maria katedralaren atarian, gizon eta emakumez osaturiko lagun talde bat dantzan ari da, «La Pamperruque» deiturikoa ari dira dantzatzen. Kolore biziko soineko luzeak, kapelu hego-zabalak, ohialez apaindutako zapata dotoreak eta ileorde eder zuri-zuriak dituzte emakumeek soinean. Bienbitartean, Aturri ibaiaren ertzean Frantziaren kolonietatik ekarritako produktuak ari dira porturatzen.\nErrenteria, XXI. mendea. Kaleetan garai bateko baionesak agertu dira. Soineko luze, ileorde zuri eta kapelu dotoreen azpian, aurpegia zuri-zuri dutela datoz Iraultza dantza taldeko kideak. «La Pamperruque» berpiztu egin da, eta horren erantzule Ramon Garcia diseinatzailea.\n«La Pamperruque»rako egin dituen jantziekin Ramon Garciak, guztira, garai bateko euskaldunen jantzien seiehun bat diseinu egin ditu; XVI. mendetik XIX. mendera bitarteko euskaldunen janzkerak bilatuz eta aztertuz. Horretan hasi zenean frogatu ahal izan zuen euskaldunak moda-modako jantzi direla beti. XVIII. mendeko arropei buruz dugun ustea oso bitxia dela deritzo Garciak: "Jendeak uste du euskaldunak txapela edo buruko zapiarekin jaio direla, ezin dute ulertu XVIII. mendean euskaldunak ere ileordearekin eta abanikoekin ibiltzen zirenik. Euskalduna baserritarrarekin bakarrik lotzen dute, baina euskaldunak hirian ere bazeuden".\nTradizioari zor zaion begiruneak eta jakinminak bultzatu zuen Ramon Garcia aspaldiko euskaldunen janzkerak diseinatzera. Baina Baionako «La Pamperruque» bezalako dantza erakustaldi bat kalera atera aurretik ikerketa eta eskulan handia egin behar izan du Garciak. Orain arte egindako jantzi guztiekin ere antzerako urratsak eman ditu.\nHasteko, aztertu nahi den garaiko argazki artxiboetara jotzen du diseinatzaileak: udaletako artxiboak, diputaziokoak, ezagunen batek emandakoak... Azken horiek, batez ere, familia dirudunen argazkiak izan ohi direla dio, hau da, argazki estudio batera joan eta ezkontzako edo jaunartzeko argazkia ateratzeko aukera zuten familienak. "Hortik informazio dezente ari gara biltzen, Errenteriako Udaletxean ez baitago ia argazki artxiborik, eta daudenak kale eta eraikinenak dira", azaldu digu. Liburuetara ere jotzen du informazio bila, baina are iturri pobreagoa omen da hori: "Jantzigintza ikasgai madarikatua da, inor ez da kezkatu jantziak aztertzeaz. Etnografo eta etnologo handiak tradizioaz eta kulturaz arduratu dira, baina jantzigintza baztertuta egon da".\nArgazkia aurkitu ondoren, jantzien xehetasunen fotokopia handituak ateratzen ditu. Jantzi askotan erraz ikusten omen da jostura non dagoen, batez ere, marrak eta koadroak dituztenetan; jostura dagoen lekuan irudia hautsi egiten baita. Eta bestela, fotokopia ahalik eta gehien handituz oihalak non batzen diren ikusteko aukera izaten dela azaldu digu Garciak.\nArgazkiak ez badu zehaztasun handirik, arropa nola geratzen zaion ikustearekin bakarrik asmatzen omen du jostura non dagoen. Dioenez, garai bakoitzean moda jakin bat egon da, bakoitza patroi eta korte batzuen araberakoa izan da, eta hori ezagutzeak lana izugarri errazten omen du: "Antzinako jantzi batetik patroia aterata garai hartako beste jantziak ere diseinatu daitezke, beraz, ez dut esango ehuneko ehun atera daitekeenik baina ehuneko larogeita hamabost bai".\nBestalde, XVI. mendetik aurrerako patroiak ere baditu; oso lagungarri zaion Janet Arnold idazle britainiarraren «Paterns of Fashion» liburu-sortaz baliatzen da bestelako iturririk ez duenean. Hain justu «La Pamperruque»ko diseinuak egiteko Arnolden liburura jo du, eta horko patroietan adierazi bezala, patroiak jantzia eramango duenaren neurrira egokituz sortu ditu diseinuak.\nPatroia egina dagoenean oihala aukeratu, patroia oihalean markatu, zati hori moztu eta josi egiten du. Bakoitza hiru neurri desberdinetan egiten du; taldean ez dute inoiz bakoitzaren neurrira egiten.\nOndoren bitxiak kokatu eta azken xehetasunak jartzen dizkio. Eta amaitzeko, jantzia izango dena muntatu eta josi egiten du, baina albaindu aurretik: "Jositakoan probatu egiten dut, jostun batek erakutsi zidan ez probatzeko albainduta, zeren albaindu eta jositakoan, askotan, ez baita neurrira geratzen".\nDena dela, jantzi bakoitzak argazkitik soinera egiten duen bidea ez da beti bera izaten. Argazkia aurkitu ondoren, oihalak eta bestelako osagaiak bilatzen ere denbora luze eman dezake. Gainera, Ramon Garcia zorrotza da kontu horietan eta ez da konformatzen argazkikoaren antzerako ohiala aurkitzearekin; estanpatuak ezezik, materiala ere ahalik eta berdinena izatea eskatzen du. Baina antzina ez omen zeuden gaur egun dauden konposizioak: "Lehen dena naturala zen, orain, berriz, %100 kotoia edo artilea bilatzea ia ezinezkoa da". Beraz, ahalik eta material naturalenak erabiltzen saiatzen dela esan digu: "Talde askok poliesterra erabiltzen du, noski, askoz erosoagoa da eta ez da zimurtzen, baina nik ez dut hori ia batere erabiltzen, inoiz estanpaturen bat ez badut aurkitzen, bada, hartuko dut poliesterrezkoa, baina marrazkiengatik bakarrik, bestela ez".\nGaur egun, lehen baino oihal-denda gutxiago omen daude, eta horrek burukomin dezente ematen dizkio Garciari; metro bat denda batean, bestea hurrengoanà horrela erosten omen ditu. Bidaiatzen duenean atzerritik zerbait ekartzen saiatzen da: "XVI. mendeko jantziak diseinatu nituenean asko kosta zitzaidan oihalak aurkitzea, eta Italiara egin nuen bidaia batean oihal zati bat ekarri nuen; Mendietaren XVI. mendeko kuadro batean agertzen zenaren oso antzerakoa".\nDena dela, azken boladan, garai haietako marrazki zehatzak lortzea ez omen da hain zaila, izan ere, orain tapiz-dendatan XVIII. mendeko estanpatuak asko saltzen omen dira eta garai aproposa da horiek erosteko. Modarena kontu bitxia dela dio: "Marra modan baldin badago bostehun mila marra desberdin topa daitezke, baina une horretan koadro bila baldin bazabiltzaà Horregatik, orain gustatzen zaidan oihalen bat ikusten badut, erosi egiten dut beste noizbait behar dudanerako".\nOihalek ezezik, koloreek ere lan pixka bat ematen dutela aitortzen du. Argazki gehienak zuri-beltzekoak direnez, arropen kolorea asmatu egin behar izaten du maiz. Hala ere, gorria -ematen duen beltz tonuagatik- nahikoa ongi bereizten dela dio, baina urdinilunak edo berdeilunak, ia tonu bera dute eta zehazteko nahikoa omen da garai hartako modara jotzea: «Horiak eta laranjak esaterako, ez dira inoiz erabili, eta XX. mende hasieran tonu grisaskak, zuriak, bexak, arrosak eta beltz asko eramaten ziren. Gorria desagertu egin zenà", azaldu digu Garciak.\nBotoiak eta bestelako bitxiak bilatzea ere ez da lan makala. Sarritan, ixtera doazen mertzeriatara joaten dela esan digu: "Horrelakoetan askotan ateratzen dituzte biltokian dituzten aspaldiko gauzak: gerra garaiko botoiakà nik erosi izan ditut 20ko hamarkadakoak, baita mende hasierakoak ere".\nIraultza Dantza taldeak, eta bereziki Ramon Garciak, izugarrizko garrantzia ematen diote tradizioari. Ahalik eta gutxien aldatzen saiatzen dira: «Emakumezkoek kiloak eta kiloak daramatzate soinean, eta ezin estuago joaten dira; zenbait dantzatan kortsea ere erabiltzen dute». Dantzarako deserosoa dirudi, baina Garciak dio dantza egin egin daitekeela: «Bai noski, baina antzinakoen moduan, guk egiten duguna oso autoktonoa denez, primeran egin daiteke, eta zuk dantzatzeaz gain, jantzia dantzatu behar duzu».\nRamon Garcia aspaldi hasi zen honetan. Egindako bilaketa lanean jantzi original ugari eskuratu du eta Iraultza Dantza taldearen egoitzan, sotoan, ditu gordeta kontserbaziorako baldintza onean. Baina egunen batean museoan ikusi nahiko lituzkeela aitortu digu.\nDantza taldeen jantzi uniformatua garai batekoen janzkera izatetik urrun samar zegoelakoan hasi zen euskal jantzitegia aztertzen, eta hogeita hamar urte hauetan ikusi ahal izan du euskaldunak oso dotore jantzi izan direla beti. Hona horren azalapena: "Moda Frantziatik Madrilera iritsi aurretik hemendik pasatzen zen, beraz, lehenengo informazioa euskaldunek jasotzen zuten. Baina ez zegoen diseinatzailerik eta sorkuntzarako joerarik ez zutenez, kopiatu egiten zituzten, eta ongi egin ere; euskalduna zoragarri jantzi da beti».